Diari Oficial de la Generalitat Valenciana


Sumari del DOGV 6522, del 17-05-2011 (2011/5562)

ORDE 28/2011, de 10 de maig, de la Conselleria d'Educació, per la qual es regula l'admissió, l'accés i la matrícula, així com els aspectes d'ordenació general, per a l'alumnat que curse les ensenyances elementals i professionals de Música i Dansa a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/05/10/28/dof/vci/html**

### Dades del document

Número de DOGV
:   6522

Data del DOGV
:   17-05-2011

Secció del DOGV
:   I. DISPOSICIONS GENERALS

Número del document
:   2011/5562


Data del document
:   10-05-2011

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * accés a l'educació
    * música
    * espectacles
    * legislació escolar
    * reconeixement de títols
    * examen
    * reconeixement d'estudis
    * legislació
    * educació artística

ORDE 28/2011, de 10 de maig, de la Conselleria d'Educació, per la qual es regula l'admissió, l'accés i la matrícula, així com els aspectes d'ordenació general, per a l'alumnat que curse les ensenyances elementals i professionals de Música i Dansa a la Comunitat Valenciana. [2011/5562]
PREÀMBUL
TÍTOL I. DISPOSICIÓ PRELIMINAR
CAPÍTOL ÚNIC. OBJECTE
Article 1. Objecte i àmbit d'aplicació
TÍTOL II. ADMISSIÓ, INGRÉS, ACCÉS I MATRÍCULA
CAPÍTOL I. ADMISSIÓ EN LES ENSENYANCES ELEMENTALS I PROFESSIONALS DE MÚSICA I DE DANSA
Article 2. Aspectes generals en l'admissió d'alumnat
Article 3. Admissió en les ensenyances elementals de Música i Dansa
Article 4. Admissió en les ensenyances professionals de Música i Dansa
Article 5. Admissió per sol·licitud de trasllat de centre
Article 6. Readmissió
Article 7. Ingrés i accés a les ensenyances elementals i professionals de Música i Dansa d'aspirants amb característiques excepcionals, que no reunixen els requisits d'edat
CAPÍTOL II. PROVES D'INGRÉS I ACCÉS A LES ENSENYANCES
Article 8. Prova d'ingrés a primer curs de les ensenyances elementals de Música i Dansa
Article 9. Adjudicació de places escolars vacants del primer curs d'ensenyances elementals de Dansa i en les especialitats instrumentals de les ensenyances elementals de Música
Article 10. Proves d'accés a cursos diferents de primer d'ensenyances elementals de Música i Dansa
Article 11. Prova d'accés a les ensenyances professionals de Música i Dansa
Article 12. Proves d'accés a cursos diferents de primer de les ensenyances professionals de Música i Dansa
CAPÍTOL III. CALENDARI DE REALITZACIÓ DE PROVES I DE MATRÍCULA
Article 13. Publicitat dels procediments
Article 14. Calendari per a la realització de les proves d'ingrés i accés a ensenyances elementals
Article 15. Calendari per a la realització de les proves d'accés a ensenyances professionals
Article 16. Prelació en la formalització de matrícula de l'alumnat
Article 17. Renúncia de matrícula
Article 18. Adjudicació de les vacants sobrevingudes
TÍTOL III. CONVALIDACIONS I ADAPTACIONS EN LES ENSENYANCES ELEMENTALS I PROFESSIONALS DE MÚSICA I DE DANSA
CAPÍTOL I. CONVALIDACIONS D'ASSIGNATURES D'ENSENYANCES PROFESSIONALS AMB MATÈRIES DEL BATXILLERAT
Article 19. Requisits de l'alumnat sol·licitant de convalidacions
Article 20. Convalidació única
Article 21. Convalidacions d'assignatures d'ensenyances professionals de Música i Dansa
Article 22. Procediment per a sol·licitar la convalidació
CAPÍTOL II. ADAPTACIONS ENTRE PLANS D'ESTUDIS I NOVES ESPECIALITATS
Article 23. Alumnat que curse més d'una especialitat
Article 24. Adaptacions entre plans d'estudis
TÍTOL IV. AMPLIACIONS DE MATRÍCULA, SIMULTANEÏTAT I PERMANÈNCIA EN LES ENSENYANCES
CAPÍTOL ÚNIC
Article 25. Ampliació de matrícula
Article 26. Simultaneïtat
Article 27. Permanència
TÍTOL V. OBTENCIÓ DIRECTA DEL CERTIFICAT DE SUPERACIÓ D'ENSENYANCES ELEMENTALS
CAPÍTOL ÚNIC
Article 28. Centres de realització de les proves
Article 29. Requisits dels aspirants
Article 30. Sol·licituds i documentació
Article 31. Convocatòria
Article 32. Composició del tribunal
Article 33. Calendari orientatiu per a la realització de les proves
Article 34. Contingut de les proves
Article 35. Criteris de qualificació
Article 36. Actes
Article 37. Reclamacions
Article 38. Expedició del Certificat d'Ensenyances Elementals
TÍTOL VI. ASSIGNATURES OPTATIVES EN LES ENSENYANCES PROFESSIONALS DE MÚSICA I DE DANSA
CAPÍTOL ÚNIC
Article 39. Característiques i finalitat de les assignatures optatives
Article 40. Oferta
Article 41. Grups i selecció d'assignatures
Article 42. Elecció d'assignatures optatives per l'alumnat
Article 43. Autorització d'assignatures optatives de disseny propi
DISPOSICIONS ADDICIONALS
Primera. Autoritzacions vigents d'assignatures optatives
Segona. Difusió i supervisió de la norma
Tercera. Aplicació
DISPOSICIÓ TRANSITÒRIA
Única. Terminis de sol·licitud en els procediments
DISPOSICIÓ DEROGATÒRIA
Única. Derogació normativa
DISPOSICIÓ FINAL
Única. Entrada en vigor
Annex I. Sol·licitud de tràmits generals en el centre d'ensenyances elementals i professionals de Música i Dansa
Annex II. Sol·licitud d'ingrés i accés a les ensenyances elementals i professionals de Música i Dansa per a l'alumnat amb edat menor de l'ordinària
Annex III. Sol·licitud d'ingrés i accés a les ensenyances elementals i professionals de Música i Dansa per a l'alumnat amb edat major de l'ordinària
Annex IV. Sol·licitud d'inscripció per a la realització de les proves d'ingrés i accés a primer curs i a cursos diferents de primer de les ensenyances elementals i professionals de Música i Dansa
Annex V. Estructura de la prova d'accés per a cada curs, diferent del primer, de les ensenyances professionals de Música
Annex VI. Estructura de la prova d'accés per a cada curs, diferent del primer, de les ensenyances professionals de Dansa
Annex VII. Sol·licitud de renúncia de matrícula
Annex VIII. Convalidació de diverses assignatures de les ensenyances professionals de Música amb determinades matèries de Batxillerat
Annex IX. Convalidació de diverses assignatures de les ensenyances professionals de Dansa amb determinades matèries de Batxillerat
Annex X. Sol·licitud per a la convalidació d'assignatures de les ensenyances professionals de Música i Dansa amb matèries de Batxillerat
Annex XI. Sol·licitud d'ampliació de matrícula
Annex XII. Sol·licitud d'ampliació excepcional del límit de permanència
Annex XIII. Sol·licitud per a la realització de les proves d'obtenció directa del Certificat de superació d'Ensenyances Elementals de Música i Dansa
Annex XIV. Estructura de la prova per a l'obtenció directa del Certificat d'Ensenyances Elementals de Música
Annex XV. Estructura de la prova per a l'obtenció directa del Certificat d'Ensenyances Elementals de Dansa
Annex XVI. Sol·licitud d'autorització d'assignatures optatives de les ensenyances professionals de Música i Dansa
La Llei Orgànica 2/2006, de 3 de maig, d'Educació, regula en el títol I, capítol VI, secció primera, les ensenyances elementals i professionals de Música i Dansa, i establix en els articles 48, 49 i 50 la seua organització, els requisits d'accés i la titulació a què conduïxen les esmentades ensenyances.
El Reial Decret 1577/2006, de 22 de desembre, pel qual es fixen els aspectes bàsics del currículum de les ensenyances professionals de Música regulades per la Llei Orgànica 2/2006, de 3 de maig, d'Educació, així com el Reial Decret 85/2007, de 26 de gener, pel qual es fixen els aspectes bàsics del currículum de les ensenyances professionals de Dansa regulades per la Llei Orgànica 2/2006, de 3 de maig, d'Educació, fixen, entre altres, els requisits d'accés a estes ensenyances, els aspectes relacionats amb l'avaluació, la promoció i la permanència en les ensenyances, i la correspondència entre estes ensenyances i les d'Educació Secundària.
El Reial Decret 242/2009, de 27 de febrer, pel qual s'establixen convalidacions entre les ensenyances professionals de Música i Dansa i l'Educació Secundària Obligatòria i el Batxillerat, així com els efectes que sobre la matèria d'Educació Física han de tindre la condició d'esportista d'alt nivell o alt rendiment i les ensenyances professionals de Dansa, establix les convalidacions de diverses assignatures de les ensenyances professionals de Música i Dansa amb certes matèries del Batxillerat. Addicionalment, l'article 5 disposa que les administracions educatives establiran els procediments de convalidació, que s'iniciaran en el cas que l'alumnat o els seus pares, mares o tutors legals, si és menor d'edat, així ho sol·liciten.
El Decret 159/2007, de 21 de setembre, del Consell, pel qual s'establix el currículum de les ensenyances elementals de Música i es regula l'accés a estes ensenyances, el Decret 157/2007, de 21 de setembre, del Consell, pel qual s'establix el currículum de les ensenyances elementals de Dansa i es regula l'accés a estes ensenyances, el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances, així com el Decret 156/2007, de 21 de setembre, del Consell, pel qual s'establix el currículum de les ensenyances professionals de Dansa i es regula l'accés a estes ensenyances, desenrotllen el que disposa la normativa bàsica. En les seues respectives disposicions finals, els mencionats decrets autoritzen la conselleria competent en matèria d'educació a dictar les disposicions necessàries per a la seua aplicació i desplegament.
Per mitjà d'esta orde, es concreten certs aspectes d'ordenació acadèmica de les ensenyances elementals i professionals de Música i Dansa. En particular, es regulen l'admissió, l'accés i matrícula, la permanència, la convalidació d'assignatures, el procediment per a l'obtenció directa del Certificat de superació de les Ensenyances Elementals de Dansa i de Música, així com el procediment pel qual es regulen les assignatures optatives en les ensenyances professionals de Dansa i de Música en els conservatoris i centres privats autoritzats per a impartir ensenyances elementals i professionals de Música i Dansa a la Comunitat Valenciana.
Per tot això, vista la proposta del director general d'Ordenació i Centres Docents amb data 20 d'abril de 2011, de conformitat amb esta, i en virtut de les competències que m'atribuïx l'article 28.e de la Llei 5/1983, de 30 de desembre, del Consell,
ORDENE
TÍTOL I
DISPOSICIÓ PRELIMINAR
CAPÍTOL ÚNIC
OBJECTE
Article 1. Objecte i àmbit d'aplicació
1. La present orde té com a objecte regular l'admissió, l'accés i la matrícula, així com els aspectes d'ordenació general, per a l'alumnat que curse les ensenyances elementals i professionals de Música i Dansa a la Comunitat Valenciana.
2. Esta orde serà aplicable en els conservatoris i en els centres privats autoritzats per a impartir ensenyances elementals i professionals de Música i Dansa en l'àmbit de gestió de la Comunitat Valenciana.
TÍTOL II
ADMISSIÓ, INGRÉS, ACCÉS I MATRÍCULA
CAPÍTOL I
ADMISSIÓ EN LES ENSENYANCES ELEMENTALS
I PROFESSIONALS DE MÚSICA I DE DANSA
Article 2. Aspectes generals en l'admissió d'alumnat
1. L'admissió de l'alumnat estarà sotmesa als principis d'igualtat, mèrit i capacitat, i supeditada als resultats obtinguts en les respectives proves d'ingrés i d'accés.
2. Les ensenyances elementals de Música i Dansa es cursaran ordinàriament entre els huit i els dotze anys, complits l'any natural d'inici i de finalització, respectivament, de les ensenyances. L'inici de les ensenyances elementals amb menys de huit anys o més de dotze s'entendrà com a excepcional.
3. Les ensenyances professionals de Música i Dansa es cursaran ordinàriament entre els dotze i els díhuit anys, complits l'any natural d'inici i de finalització, respectivament, de les ensenyances. L'inici de les ensenyances professionals amb menys de dotze anys o més de díhuit es considerarà com a excepcional.
Article 3. Admissió en les ensenyances elementals de Música i Dansa
1. L'admissió per a ingressar per primera vegada en les ensenyances elementals de Música o de Dansa es realitzarà a través d'una de les vies següents:
a) Prova d'ingrés a primer curs de les ensenyances elementals.
b) Prova d'accés a cursos distints del primer de les ensenyances elementals.
2. L'alumnat d'ensenyances elementals de Música que desitge realitzar un canvi d'especialitat podrà sol·licitar l'ingrés en primer curs en la nova especialitat, en la qual podrà formalitzar la matrícula de forma condicionada a l'existència de places vacants. Per a això s'emprarà el model que figura en l'annex I de la present orde. L'alumnat en esta situació no haurà de tornar a realitzar la prova d'ingrés, i podrà accedir a les places vacants d'acord amb la nota mitjana del seu expedient acadèmic. Este alumnat conservarà la qualificació obtinguda en les assignatures comunes a les dos especialitats.
3. L'alumnat que desitge realitzar simultàniament una segona especialitat en les ensenyances elementals de Música podrà optar entre sol·licitar l'ingrés en primer curs en la nova especialitat o superar una prova d'accés a un curs diferent del primer, segons el nivell que l'aspirant considere que posseïx. L'alumnat que sol·licite l'ingrés en primer curs en la nova especialitat no haurà de tornar a realitzar la prova d'ingrés, i podrà accedir a les places vacants d'acord amb la nota mitjana del seu expedient acadèmic. En tot cas, l'admissió a una segona especialitat es realitzarà per mitjà del model que consta en l'annex I, estarà condicionada a l'existència de places vacants i l'alumnat conservarà la qualificació obtinguda en les assignatures comunes a les dos especialitats.
Article 4. Admissió en les ensenyances professionals de Música i Dansa
Per a iniciar els estudis del primer curs de les ensenyances professionals de Música o de Dansa serà necessari superar una prova d'accés. També es podrà accedir a cada curs de les ensenyances professionals sense haver cursat els anteriors per mitjà d'una prova específica.
Article 5. Admissió per sol·licitud de trasllat de centre
1. L'alumnat podrà sol·licitar un trasllat del seu expedient acadèmic a un altre conservatori o centre privat autoritzat, utilitzant el model de l'annex I d'esta orde. El trasllat podrà fer-se efectiu en cas que hi haja una plaça vacant en el centre de destí en el curs i en l'especialitat del sol·licitant si és el cas.
2. Els trasllats estaran supeditats al fet que l'alumnat tinga l'edat per a cursar de forma ordinària les ensenyances elementals o professionals de Música o de Dansa, segons establix l'article 2 de la present orde. En cas que hi haja alumnat amb edats superiors a les establides amb caràcter ordinari, el trasllat requerirà l'aprovació del Consell Escolar del centre de destí o de qui tinga atribuïdes les seues funcions.
3. Les sol·licituds de trasllat a un conservatori seran resoltes per la direcció del centre de destí a què desitge traslladar-se l'alumne o alumna, en el termini màxim d'un mes des de la recepció de la sol·licitud, i es podrà entendre desestimada si no es dicta una resolució expressa en eixe termini. Contra la resolució de la direcció del centre, les persones interessades podran interposar un recurs d'alçada davant de la direcció territorial d'Educació competent.
Article 6. Readmissió
1. La readmissió és la via a què podran acollir-se els qui, després d'haver superat algun curs en les ensenyances elementals o professionals de Música o de Dansa i haver causat baixa, vullguen reprendre els seus estudis. No tindrà consideració de readmissió la sol·licitud de represa d'estudis després de l'abandó de les ensenyances elementals o professionals de Música o de Dansa en el primer curs sense que l'alumne o alumna haja promocionat, en este cas l'alumne o alumna haurà de tornar a realitzar la prova d'ingrés o d'accés a primer curs, respectivament.
2. Per a sol·licitar la readmissió, l'alumne o alumna no haurà d'haver esgotat el límit de permanència en les ensenyances o en el curs corresponent, i haurà de poder finalitzar els estudis en els anys de què dispose fins a arribar al límit de permanència establit en la normativa vigent. En cas contrari, la sol·licitud de readmissió estarà condicionada a l'autorització prèvia de l'ampliació de permanència segons disposa l'article 27 d'esta orde. Les sol·licituds de readmissió es realitzaran per mitjà del model que figura en l'annex I de la present orde.
3. La participació en el procediment de readmissió per part d'un alumne o alumna es realitzarà en el curs, i especialitat si és el cas, que li corresponga segons la normativa vigent en matèria d'avaluació i promoció.
4. L'alumnat es podrà matricular en el curs i especialitat que li corresponga en cas que hi haja places vacants.
5. En els conservatoris, les sol·licituds de readmissió en un centre seran resoltes per la direcció en el termini màxim de quinze dies des de la recepció de la sol·licitud, i es podrà entendre desestimada si no es dicta una resolució expressa en eixe termini. Contra la resolució de la direcció del centre, les persones interessades podran interposar un recurs d'alçada davant de la direcció territorial d'Educació competent.
6. La via d'accés per mitjà de readmissió no serà incompatible amb el fet que l'alumne o alumna puga presentar-se a la prova d'accés a un curs diferent del primer, que no haja superat en la seua totalitat, en les ensenyances corresponents.
Article 7. Ingrés i accés a les ensenyances elementals i professionals de Música i Dansa d'aspirants amb característiques excepcionals, que no reunixen els requisits d'edat
1. Els aspirants amb edats menors de les fixades amb caràcter ordinari, segons establix l'article 2 de la present orde, per a iniciar les ensenyances elementals o professionals de Música o de Dansa, o bé per a accedir a cursos diferents del primer, hauran d'obtindre l'autorització per a concórrer a les proves d'ingrés o d'accés, respectivament, per part de la direcció general competent en matèria d'ordenació acadèmica, amb la sol·licitud prèvia davant d'eixe òrgan. Les sol·licituds, segons el model que figura en l'annex II d'esta orde, seran remeses de l'1 de febrer al 30 d'abril de l'any natural de realització de les proves d'accés i es resoldran en el termini màxim d'un mes des de la recepció de la sol·licitud, si no es dicta una resolució expressa en eixe termini es podrà entendre desestimada. Contra este acte administratiu, les persones interessades podran interposar un recurs d'alçada davant de l'òrgan jeràrquic superior de la direcció general que va dictar l'acte.
2. La documentació que caldrà adjuntar a la sol·licitud és la següent:
a) Un escrit de motivació de la sol·licitud per a poder realitzar la prova d'ingrés o d'accés a les ensenyances elementals o professionals de Música o de Dansa.
b) Un certificat dels estudis previs de Música o de Dansa de l'alumne o alumna que desitge realitzar la prova, firmat per la direcció del centre, així com pel professorat que haja impartit la docència de Música o de Dansa en conservatoris, centres privats autoritzats, escoles de Música o de Dansa, o en centres docents d'Educació Primària. Es certificarà que l'alumne o alumna, a pesar de no tindre l'edat ordinària d'ingrés o d'accés a les ensenyances elementals o professionals de Música o de Dansa, respectivament, mostra aptitud i capacitats per a poder accedir a les ensenyances elementals, o bé, en el cas d'optar per l'accés a les ensenyances professionals, que l'alumne o alumna té superats els objectius de les ensenyances elementals. En el cas dels certificats emesos per mestres d'educació musical de centres d'Educació Primària, el docent haurà d'acreditar, per mitjà de la titulació corresponent, els estudis de Música o de Dansa que tinga superats.
c) Fotocòpia compulsada del llibre de família actualitzat.
3. Els aspirants amb edats superiors a les fixades amb caràcter ordinari, segons establix l'article 2 de la present orde, podran sol·licitar davant de la direcció del centre presentar-se a les respectives proves d'ingrés o d'accés, tant al primer curs com a cursos diferents del primer, de les ensenyances elementals o professionals de Música o de Dansa. Per a això, les persones interessades presentaran en el centre el model que figura en l'annex III de la present orde. El Consell Escolar del centre, o qui tinga atribuïdes les seues funcions, avaluarà l'excepcionalitat que puga concórrer en els aspirants, amb vista a la valoració de la formació prèvia i de la pràctica musical o de la dansa, i en conseqüència resoldrà la sol·licitud per a presentar-se a les proves d'ingrés o accés. En els conservatoris, les sol·licituds s'hauran de resoldre en el termini màxim d'un mes, i es poden entendre com a desestimatoris els efectes del silenci administratiu. Contra este acte administratiu es podrà interposar un recurs d'alçada davant de l'òrgan jeràrquic superior d'aquell que va dictar l'acte.
CAPÍTOL II
PROVES D'INGRÉS I ACCÉS A LES ENSENYANCES
Article 8. Prova d'ingrés a primer curs de les ensenyances elementals de Música i Dansa
1. L'alumnat que desitge iniciar les ensenyances elementals a través de l'ingrés en primer curs haurà de realitzar una prova per mitjà de la qual es valoraran les aptituds de l'aspirant per a cursar eixes ensenyances. La sol·licitud de realització de la prova d'ingrés s'efectuarà seguint el model de l'annex IV d'esta orde.
2. Els conservatoris i els centres privats autoritzats establiran en els seus projectes educatius els criteris de valoració de les proves d'ingrés, atenent les aptituds dels aspirants per a cursar les ensenyances corresponents, i l'especialitat en el cas de Música, així com l'edat idònia establida. En esta prova no serà necessari ni es valorarà que els aspirants tinguen coneixements tècnics de música o de dansa, instrumentals, ni de llenguatge musical previs.
3. La prova d'ingrés als centres que impartixen ensenyances elementals de Música o de Dansa es realitzarà en una única convocatòria en el mes de setembre, i serà efectuada pel centre docent corresponent.
4. Els aspirants amb alguna discapacitat que necessiten algun tipus d'adaptació o mitjans per a la realització de la prova hauran de formular la petició concreta corresponent en el moment de sol·licitar la inscripció. A este efecte, hauran d'adjuntar a la sol·licitud un certificat acreditatiu del grau de discapacitat expedit per l'administració competent. La direcció general competent en matèria d'alumnat amb necessitats educatives especials, amb la proposta prèvia dels centres docents, autoritzarà les adaptacions necessàries per a la realització de la prova d'ingrés a les persones amb discapacitat que hi opten. Este òrgan resoldrà les sol·licituds en el termini màxim d'un mes, i es podran entendre desestimades si no es dicta una resolució expressa en el mencionat termini. Contra estos actes administratius, les persones interessades podran interposar un recurs d'alçada davant de l'òrgan jeràrquic superior d'aquell que va dictar l'acte.
5. Els conservatoris i centres privats autoritzats que impartisquen ensenyances elementals de Música i Dansa facilitaran a les persones interessades a participar en estes proves la informació i l'orientació necessàries per a realitzar-les i comprovaran que les sol·licituds estiguen degudament omplides i que s'adjunten els documents acreditatius necessaris.
6. En els conservatoris i centres privats autoritzats per a impartir ensenyances elementals de Música i Dansa, les comissions d'avaluació constituiran els òrgans encarregats de realitzar i avaluar la prova d'ingrés a primer curs de les ensenyances elementals. La composició de les comissions d'avaluació s'ajustarà al que establix el procediment d'ingrés aprovat pel Consell Escolar de cada centre o per qui tinga atribuïdes les seues funcions.
7. En les actes d'avaluació de les proves d'ingrés a primer curs hauran de figurar necessàriament els cognoms, el nom i la data de naixement dels aspirants. Cada centre elaborarà un model d'acta que s'ajuste a estos requisits i que estiga d'acord amb el procediment d'ingrés aprovat pel Consell Escolar o per qui tinga atribuïdes les seues funcions.
8. Finalitzada l'avaluació de tots els aspirants a ingressar en primer curs, en el termini màxim de dos dies hàbils es farà públic el llistat provisional d'aspirants que han realitzat la prova d'ingrés, amb diferenciació d'aquells que l'han superat, ordenats de major a menor puntuació final. Les puntuacions s'expressaran de zero a deu, amb un decimal. En cas d'empat en la puntuació de dos o més alumnes, s'ordenaran seguint successivament els següents criteris de desempat:
a) Menor edat de l'alumne o alumna, segons l'any de naixement.
b) Menor diferència entre la qualificació més alta i la qualificació més baixa dels exercicis de la prova d'ingrés.
c) En cas de coincidir els criteris de desempat anteriors, l'empat es resoldrà per sorteig.
9. Les persones interessades podran interposar una reclamació contra el llistat provisional en el termini de tres dies hàbils a comptar des de l'endemà de la publicació, per mitjà d'un escrit dirigit a la direcció del centre. Una vegada resoltes les reclamacions segons el que disposa la normativa vigent, la direcció del centre publicarà el llistat definitiu d'aspirants, amb el seu número d'orde. Esta publicació tindrà caràcter de resolució del procediment d'ingrés a les ensenyances elementals de Música i Dansa.
10. Contra l'acte administratiu de publicació del llistat definitiu, els interessats podran interposar un recurs d'alçada davant de la direcció territorial competent en matèria d'educació en el termini que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 9. Adjudicació de places escolars vacants del primer curs d'ensenyances elementals de Dansa i en les especialitats instrumentals de les ensenyances elementals de Música
1. L'elecció i adjudicació de places escolars es realitzarà per mitjà d'un procediment públic. En el cas de les ensenyances elementals de Música, les places escolars es desglossaran entre les distintes especialitats instrumentals que oferisca el centre, en funció de les places disponibles.
2. Amb una antelació mínima de 48 hores abans de l'inici del procediment públic d'adjudicació, els centres publicaran un llistat amb l'oferta de places escolars vacants.
3. L'elecció de plaça, segons les vacants oferides, l'hauran de realitzar el pare, mare o tutors legals de l'aspirant, si és menor d'edat, o bé les persones expressament autoritzades per ells en cas d'impossibilitat d'assistència el dia i hora que els corresponga personar-se per a l'adjudicació d'una plaça escolar. Hauran d'acreditar la seua identitat presentant el document nacional d'identitat, número d'identificació d'estranger o passaport.
4. En el procediment d'adjudicació de places escolars, es convocarà els aspirants per una sola vegada, seguint l'orde en què figuren en les llistes definitives. En el moment de personar-se en la convocatòria, els aspirants, els seus representants legals o les persones autoritzades per ells confirmaran l'acceptació de la plaça escolar, i en el cas de les ensenyances elementals de Música, triaran l'instrument entre aquells en què hi haja places disponibles. Si entre els instruments desitjats no n'hi ha cap del seu interés, l'aspirant podrà ser inclòs en una llista d'espera per si posteriorment es produïxen vacants en alguna especialitat de les desitjades. També seran inclosos en una llista d'espera aquells aspirants a ocupar una plaça escolar en les ensenyances elementals de Dansa que, havent-se personat en el lloc, dia i hora indicats, no obtinguen una plaça vacant en eixes ensenyances.
5. En el mateix procediment públic també es triarà l'horari d'assistència entre els que el centre oferisca, i en què hi haja places disponibles.
6. Els qui no acudisquen en el lloc, data i hora en què siguen convocats perdran els drets d'adjudicació de plaça escolar en l'orde que els hauria correspost; no obstant això, podran obtindre una plaça escolar entre aquelles que queden vacants una vegada personats tots els aspirants. Una vegada finalitzat el procediment públic d'adjudicació de vacants, en cap cas podrà reclamar-se cap dret a ocupar places ja adjudicades durant el procediment.
7. La formalització de la matrícula de l'alumnat de nou ingrés es realitzarà immediatament després de l'adjudicació de la plaça escolar, en el termini assenyalat per la secretaria del centre i que haurà d'estar publicat en un dels taulers d'anuncis. Els aspirants que no formalitzen la matrícula a través del pagament de la corresponent taxa en el termini assenyalat perdran la plaça que els hauria sigut adjudicada.
8. En el cas que l'alumne o alumna no obtinga una plaça vacant en el centre en què va realitzar la prova d'ingrés, podrà sol·licitar cursar les respectives ensenyances elementals en un altre conservatori o centre privat autoritzat, si este últim disposa de places vacants, acreditant la superació de la prova d'ingrés i la qualificació obtinguda per mitjà del certificat de la secretaria del centre on ha realitzat la prova. La sol·licitud no serà incompatible amb la permanència de l'alumne en la llista d'espera del centre on va realitzar la prova d'ingrés. En el cas de sol·licituds presentades en els conservatoris, seran resoltes per la direcció del centre, en el termini màxim de quinze dies des de la recepció de la sol·licitud, i es podrà entendre desestimada si no es dicta una resolució expressa en eixe termini. Contra la resolució de la direcció del centre, les persones interessades podran interposar un recurs d'alçada davant de la direcció territorial d'Educació competent.
Article 10. Proves d'accés a cursos diferents de primer d'ensenyances elementals de Música i Dansa
1. L'alumnat podrà accedir a cada curs de les ensenyances elementals sense haver cursat els anteriors a través d'una prova d'accés, on l'aspirant haurà de demostrar posseir els coneixements teoricopràctics, i tecnicoinstrumentals en el cas de Música, necessaris per a seguir amb aprofitament les ensenyances corresponents, i on es valorarà l'edat idònia. La sol·licitud de realització d'esta prova d'accés s'efectuarà seguint el model de l'annex IV de la present orde.
2. Estes proves tindran l'estructura i organització que el projecte educatiu del centre determine i versaran sobre els continguts dels cursos precedents a aquell a què opta l'aspirant. Estes proves es realitzaran en una convocatòria anual durant el mes de setembre, i en tot cas, després de les proves d'ingrés a primer curs. A este efecte, les secretaries dels centres publicaran, en el mes de setembre, el nombre de places escolars vacants, els terminis d'inscripció per a realitzar la prova d'accés, els dies de realització, així com els dies per a formalitzar la matrícula. En el cas de les ensenyances elementals de Música, les places escolars vacants es detallaran per especialitats instrumentals.
3. La superació d'esta prova d'accés facultarà exclusivament per a matricular-se en el curs acadèmic per al qual haja sigut convocada, si bé la formalització de matrícula estarà condicionada a l'existència de places vacants després d'haver conclòs el procés ordinari d'adjudicació i matriculació.
4. Els aspirants amb alguna discapacitat que necessiten algun tipus d'adaptació o mitjans per a la realització de la prova hauran de formular la corresponent petició concreta en el moment de sol·licitar la inscripció. A este efecte, hauran d'adjuntar a la sol·licitud un certificat acreditatiu del grau de discapacitat expedit per l'administració competent. La direcció general competent en matèria d'alumnat amb necessitats educatives especials, amb la proposta prèvia dels centres docents, autoritzarà les adaptacions necessàries per a la realització de la prova a les persones amb discapacitat. Este òrgan resoldrà les sol·licituds en el termini màxim d'un mes, i es podran entendre desestimades si no es dicta una resolució expressa en el mencionat termini. Contra estos actes administratius, les persones interessades podran interposar un recurs d'alçada davant de l'òrgan jeràrquic superior d'aquell que va dictar l'acte.
5. Els conservatoris i centres privats autoritzats que impartisquen ensenyances elementals de Música i Dansa facilitaran a les persones interessades a participar en estes proves la informació i l'orientació necessàries per a realitzar-les i comprovaran que les sol·licituds estiguen degudament omplides i que s'adjunten els documents acreditatius necessaris.
6. Els centres proposaran, amb una antelació mínima de tres mesos a l'inici de les proves, les llistes orientatives d'obres, estudis o fragments apropiats a cada instrument, en el cas de centres que impartisquen ensenyances elementals de Música. També publicaran, amb la suficient antelació, els continguts i els criteris d'avaluació sobre els quals versaran les proves.
7. La direcció dels centres designarà una o diverses comissions d'avaluació encarregades de realitzar i avaluar les proves d'accés a cursos diferents del primer. Cada comissió procedirà com un òrgan col·legiat, en què actuarà com a president el professor o professora designat per la direcció del centre, mentres que el docent de menor edat entre els restants exercirà les funcions de secretari.
En el cas d'ensenyances elementals de Música, es constituirà una comissió d'avaluació per a cada especialitat instrumental que es convoque. Cada comissió estarà formada per tres docents del centre, dos d'ells pertanyents preferentment a l'especialitat convocada, o si no n'hi ha al mateix departament o a departaments d'assignatures afins, i un d'ells de l'assignatura Llenguatge Musical.
Quant a les ensenyances elementals de Dansa, es constituirà una única comissió d'avaluació, composta per professorat de cada un dels departaments següents: Ball Flamenc, Dansa Clàssica, Dansa Contemporània, Dansa Espanyola i un professor o professora de Música o músic acompanyant. No obstant això, es podran constituir comissions d'avaluació addicionals si és necessari a conseqüència del nombre total d'aspirants.
En tot cas, no podran formar part de la comissió d'avaluació corresponent els docents que hagen impartit docència a algun alumne o alumna participant en les proves en els dos últims anys.
8. Les proves específiques d'accés a segon, tercer i quart curs de les ensenyances elementals de totes les especialitats instrumentals de Música es realitzaran d'acord amb el currículum del curs precedent a què opte l'aspirant i tindran l'estructura següent:
a) Lectura a primera vista d'un fragment adequat a l'instrument.
b) Prova de capacitat auditiva i de coneixements teoricopràctics del llenguatge musical.
c) Interpretació d'una obra, estudi o fragment triat pel tribunal entre una llista de tres que presentarà l'alumne o alumna. Es valorarà l'execució de memòria de les obres presentades i la seua dificultat.
9. Les proves específiques d'accés a segon, tercer i quart curs de les ensenyances elementals de Dansa es realitzaran d'acord amb el currículum del curs precedent a què opte l'aspirant.
Les proves específiques d'accés al segon curs constaran de:
a) Dansa Acadèmica: exercicis en la barra, sòl i centre amb una duració no superior a 40 minuts.
b) Folklore: exercicis en el centre amb una duració no superior a 20 minuts.
c) Expressió Musical i Rítmica: una prova de caràcter musical amb una duració no superior a 20 minuts.
Les proves específiques d'accés al tercer curs constaran de:
a) Dansa Acadèmica: exercicis en la barra, sòl i centre amb una duració no superior a 40 minuts.
b) Folklore: exercicis en el centre amb una duració no superior a 20 minuts.
c) Tècnica de Sabata: exercicis en el centre amb una duració no superior a 20 minuts.
d) Expressió Musical i Rítmica: una prova de caràcter musical amb una duració no superior a 20 minuts.
Les proves específiques d'accés al quart curs constaran de:
a) Dansa Acadèmica: exercicis en la barra, sòl i centre amb una duració no superior a 40 minuts.
b) Tècnica de Sabata: exercicis en el centre amb una duració no superior a 20 minuts.
c) Iniciació a la Dansa Contemporània: exercicis en el centre amb una duració no superior a 20 minuts.
d) Escola Bolera: exercicis en el centre amb una duració no superior a 20 minuts.
e) Expressió Musical i Rítmica: una prova de caràcter musical amb una duració no superior a 20 minuts.
10. La prova es realitzarà d'acord amb la distribució per cursos dels objectius, continguts i criteris d'avaluació, segons conste en la concreció curricular del projecte educatiu de cada centre. Els exercicis de les proves d'accés que impliquen una interpretació tècnica o instrumental seran públics en tots els casos.
11. Els exercicis de la prova específica d'accés es qualificaran de zero a deu punts, i serà necessària una qualificació mínima de 5 per a poder superar-lo. La qualificació final de la prova serà la mitjana aritmètica de les puntuacions dels diferents exercicis, expressada amb arredoniment a un decimal.
12. En les actes d'avaluació de les proves específiques d'accés a un curs diferent del primer hauran de figurar necessàriament els cognoms, el nom i la data de naixement dels aspirants.
13. Finalitzada l'avaluació de tots els aspirants, en el termini màxim de dos dies hàbils, es farà públic un llistat provisional d'aspirants que han realitzat la prova d'accés, amb diferenciació de l'alumnat que ha superat la prova. Estos constaran en el llistat ordenats de major a menor puntuació final. Si es produïx un empat en la puntuació de dos o més alumnes, s'ordenaran seguint successivament els següents criteris de desempat:
a) Menor edat de l'alumne o alumna, segons l'any de naixement.
b) Menor diferència entre la qualificació més alta i la qualificació més baixa dels exercicis de la prova d'accés.
c) En cas de coincidir els criteris de desempat anteriors, l'empat es resoldrà per sorteig.
En el llistat publicat es concretarà l'adjudicació de les places escolars als aspirants, en cas que hi haja places vacants després de finalitzar el procés ordinari d'adjudicació de places escolars i matrícula. L'alumnat que no obtinga una plaça vacant quedarà en una llista d'espera amb el mateix orde en què aparega en el llistat publicat; així mateix, tindrà la possibilitat de matricular-se en un altre centre que sí que dispose de places vacants, prèvia acreditació de la superació de la prova i la qualificació obtinguda a través del certificat expedit pel centre on es va realitzar.
14. Les persones interessades podran interposar una reclamació contra el llistat provisional en el termini de tres dies hàbils a comptar des de l'endemà de la publicació, per mitjà d'un escrit dirigit a la direcció del centre. Una vegada resoltes les reclamacions segons el que disposa la normativa vigent, la direcció del centre publicarà el llistat definitiu d'aspirants, amb el seu número d'orde. Esta publicació tindrà caràcter de resolució del procediment d'accés a les ensenyances elementals de Música i Dansa.
15. Contra l'acte administratiu de publicació del llistat definitiu, els interessats podran interposar un recurs d'alçada davant de la direcció territorial competent en matèria d'educació en el termini que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 11. Prova d'accés a les ensenyances professionals de Música i Dansa
1. Per a iniciar els estudis del primer curs de les ensenyances professionals de Música o de Dansa serà necessari superar una prova d'accés per mitjà de la qual es valorarà la maduresa, les aptituds i els coneixements per a cursar amb aprofitament les ensenyances professionals.
2. Els conservatoris i centres privats autoritzats establiran en els seus projectes educatius els criteris d'avaluació de les proves d'accés, atenent les aptituds i preparació dels aspirants i l'edat idònia per a l'accés.
3. La prova d'accés a les ensenyances professionals de Música o de Dansa es realitzarà en dos convocatòries anuals, al juny i al setembre, efectuades pel centre docent. Els sol·licitants podran concórrer a un màxim de quatre convocatòries, i no es computaran aquelles que hagen sigut superades sense que la qualificació conferisca una plaça escolar a l'aspirant.
4. La superació de la prova d'accés a les ensenyances professionals de Música o de Dansa facultarà exclusivament per a matricular-se en el curs acadèmic en què haja sigut convocada, si bé la formalització de matrícula estarà subjecta al límit de places vacants disponibles.
5. L'estructura de les proves d'accés es regirà segons disposen els articles 9.5 i 9.6 del Decret 158/2007, de 21 de setembre, del Consell, en el cas de les ensenyances professionals de Música, i segons indica l'article 9.5 del Decret 156/2007, de 21 de setembre, del Consell, quant a les ensenyances professionals de Dansa.
6. La inscripció per a les proves es realitzarà en la secretaria del conservatori o centre privat autoritzat d'ensenyances professionals de Música o de Dansa on es desitge realitzar la prova, per mitjà del model que figura en l'annex IV de la present orde. Els aspirants hauran d'acompanyar la sol·licitud d'inscripció dels documents següents:
a) Comprovant d'haver efectuat l'ingrés bancari per l'import de la taxa corresponent als drets d'examen, en el cas de conservatoris de titularitat de la Generalitat.
b) En el cas d'alumnat menor de dotze anys, autorització expressa de la direcció general competent en matèria d'ordenació acadèmica per a l'accés a les ensenyances.
7. Els aspirants amb alguna discapacitat que necessiten algun tipus d'adaptació o mitjans per a la realització de la prova hauran de formular la corresponent petició concreta en el moment de sol·licitar la inscripció. A este efecte, hauran d'adjuntar a la sol·licitud un certificat acreditatiu del grau de discapacitat expedit per l'administració competent. La direcció general competent en matèria d'alumnat amb necessitats educatives especials, amb la proposta prèvia dels centres docents, autoritzarà les adaptacions necessàries per a permetre la realització de la prova específica d'accés a les persones amb discapacitat que hi opten. Este òrgan resoldrà les sol·licituds en el termini màxim d'un mes, i es podran entendre desestimades si no es dicta una resolució expressa en el mencionat termini. Contra estos actes administratius, les persones interessades podran interposar un recurs d'alçada davant de l'òrgan jeràrquic superior d'aquell que va dictar l'acte.
8. Els conservatoris i centres privats autoritzats que impartisquen ensenyances professionals de Música i Dansa facilitaran a les persones interessades a participar en estes proves la informació i l'orientació necessàries per a realitzar-les i comprovaran que les sol·licituds estiguen degudament omplides i que s'adjunten els documents acreditatius necessaris.
9. Els centres proposaran, amb una antelació mínima de tres mesos a l'inici de les proves, les llistes orientatives d'obres, estudis o fragments apropiats a cada instrument, en el cas de centres que impartisquen ensenyances professionals de Música. També publicaran, amb la suficient antelació, els continguts i els criteris d'avaluació sobre els quals versaran les proves.
10. L'elaboració, realització i avaluació de les proves d'accés correspondrà a un tribunal per a cada especialitat, la composició i funcionament del qual es regirà per l'article 11 del Decret 158/2007, de 21 de setembre, del Consell, en l'accés a ensenyances professionals de Música, i per l'article 12 del Decret 156/2007, de 21 de setembre, del Consell, pel que fa a l'accés a ensenyances professionals de Dansa.
11. Finalitzada l'avaluació de tots els aspirants, es publicaran en els taulers d'anuncis de la secretaria de cada centre els resultats de la prova d'accés. Contra els resultats, els aspirants podran presentar una reclamació contra la puntuació obtinguda en la prova d'accés en el termini de tres dies hàbils a comptar des de l'endemà de la publicació, per mitjà d'un escrit dirigit a la direcció del centre.
12. Contra l'acte administratiu de publicació del llistat definitiu, els interessats podran interposar un recurs d'alçada davant de la direcció territorial competent en matèria d'educació en el termini que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
13. L'adjudicació de les places vacants en cada especialitat es realitzarà d'acord amb l'orde de prelació establit i amb la puntuació definitiva obtinguda. Per tant, una vegada resoltes les reclamacions segons el que disposa la normativa vigent, la direcció del centre publicarà el llistat definitiu d'aspirants que han superat la prova d'accés, ordenats de major a menor nota.
14. Els qui hagen superat en la seua totalitat la prova d'accés podran sol·licitar un certificat acreditatiu, en la secretaria del conservatori o centre privat autoritzat on hagen realitzat la prova, a fi de poder sol·licitar cursar les respectives ensenyances professionals en un altre centre en cas de no haver obtingut plaça en l'especialitat desitjada. En el certificat es farà constar únicament la qualificació final de la prova d'accés, expressada de zero a deu punts i amb un sol decimal. En cap cas s'estendrà certificat d'haver superat una o més parts de la prova d'accés.
15. L'alumnat d'ensenyances professionals de Música i Dansa que supere la prova d'accés en la convocatòria de juny o setembre i no tinga una plaça escolar en l'especialitat desitjada quedarà en una llista d'espera, que es regirà per les següents regles de funcionament:
a) Se situarà al principi de la llista l'alumnat amb edats compreses entre els 12 i els 18 anys, i posteriorment, l'alumnat amb edats superiors a 18 anys, de manera que tindrà preferència l'alumnat amb l'edat establida amb caràcter ordinari.
b) Una vegada ubicat l'alumnat segons l'edat, este quedarà ordenat per la seua nota en la prova d'accés.
c) Si hi ha alumnat d'un grup d'edat amb la mateixa nota, l'alumnat de la convocatòria de juny tindrà preferència sobre l'alumnat de la convocatòria de setembre.
d) En cas d'igualtat en els criteris anteriors, se situarà per davant en la llista l'alumnat que haja obtingut una diferència menor entre la qualificació més alta i la qualificació més baixa dels exercicis de la prova d'accés.
e) En cas de coincidir tots els criteris de desempat anteriors, l'empat es resoldrà per sorteig.
f) Els llistats d'espera estaran vigents fins al 31 de desembre.
Article 12. Proves d'accés a cursos diferents de primer de les ensenyances professionals de Música i Dansa
1. Podrà accedir-se a cada curs de les ensenyances professionals de Música o de Dansa sense haver cursat els anteriors sempre que, a través d'una prova, l'aspirant demostre posseir els coneixements teoricopràctics, i tecnicoinstrumentals en el cas de Música, necessaris per a seguir amb aprofitament les ensenyances corresponents.
2. Estes proves es regiran pel que disposa l'article 10 del Decret 158/2007, de 21 de setembre, del Consell, en el cas de les ensenyances professionals de Música, i pel que disposa l'article 10 del Decret 156/2007, de 21 de setembre, del Consell, per a les ensenyances professionals de Dansa.
3. Les proves d'accés a cursos diferents del primer tindran l'estructura que s'establix en l'annex V, en el cas d'ensenyances professionals de Música, i en l'annex VI quant les ensenyances professionals de Dansa, i versaran sobre el currículum de les assignatures dels cursos precedents a aquell a què opta l'aspirant. El contingut, l'avaluació, el grau de dificultat i la forma de realització de la prova estaran d'acord amb els objectius, continguts i criteris d'avaluació establits per a cada curs en la concreció curricular del projecte educatiu de cada centre d'ensenyances professionals de Música i Dansa. Cada centre, en l'exercici de la seua autonomia curricular, ponderarà les parts de cada exercici de la prova i el contingut, i s'hauran de fer públics en cada centre els criteris que se seguiran en la ponderació amb anterioritat a l'inici de les proves.
4. La inscripció per a les proves es realitzarà en la secretaria del conservatori o centre privat autoritzat d'ensenyances professionals de Música o de Dansa on es desitge realitzar la prova, en el calendari previst a este efecte. La sol·licitud s'efectuarà seguint el model de l'annex IV de la present orde. Els aspirants hauran d'acompanyar la sol·licitud d'inscripció dels documents següents:
a) Comprovant d'haver efectuat l'ingrés bancari per l'import de la taxa corresponent als drets d'examen, en el cas de conservatoris de titularitat de la Generalitat.
b) En el cas d'alumnat menor de dotze anys, autorització expressa de la direcció general competent en matèria d'ordenació acadèmica, per a l'accés a les ensenyances.
5. Els aspirants amb alguna discapacitat que necessiten algun tipus d'adaptació o mitjans per a la realització de la prova hauran de formular la corresponent petició concreta en el moment de sol·licitar la inscripció. A este efecte, hauran d'adjuntar a la sol·licitud un certificat acreditatiu del grau de discapacitat expedit per l'administració competent. La direcció general competent en matèria d'alumnat amb necessitats educatives especials, amb la proposta prèvia dels centres docents, autoritzarà les adaptacions necessàries per a la realització de la prova. Este òrgan resoldrà les sol·licituds en el termini màxim d'un mes, i es podran entendre desestimades si no es dicta una resolució expressa en el mencionat termini. Contra estos actes administratius, les persones interessades podran interposar un recurs d'alçada davant de l'òrgan jeràrquic superior d'aquell que va dictar l'acte.
6. Els conservatoris i centres privats autoritzats que impartisquen ensenyances professionals de Música i Dansa facilitaran a les persones interessades a participar en estes proves la informació i l'orientació necessàries per a realitzar-les i comprovaran que les sol·licituds estiguen degudament omplides i que s'adjunten els documents acreditatius necessaris.
7. Les proves seran elaborades, realitzades i avaluades per tribunals, que tindran les mateixes competències i un funcionament anàleg als constituïts per a les proves d'accés a primer curs. Els tribunals de les proves d'accés a cursos diferents del primer podran comptar amb la presència d'ajudants especialistes en els distints exercicis per a la seua valoració.
8. Els centres proposaran, amb una antelació mínima de tres mesos a l'inici de les proves, les llistes orientatives d'obres, estudis o fragments apropiats a cada instrument, en el cas de centres que impartisquen ensenyances professionals de Música. També publicaran, amb la suficient antelació, els continguts i els criteris d'avaluació sobre els quals versaran les proves.
9. La qualificació definitiva de la prova d'accés serà la mitjana aritmètica de les qualificacions corresponents als diferents exercicis en què s'estructure. La qualificació final s'expressarà de zero a deu punts, amb un sol decimal, i es requerirà una qualificació mínima de cinc punts per a superar la prova.
10. Finalitzada l'avaluació de tots els aspirants, es publicaran en els taulers d'anuncis de la secretaria de cada centre els resultats de la prova d'accés, amb diferenciació de l'alumnat que ha superat la prova. Estos constaran en el llistat ordenats de major a menor puntuació final. Si es produïx un empat en la puntuació de dos o més alumnes, s'ordenaran seguint successivament els següents criteris de desempat:
a) Menor edat de l'alumne o alumna, segons l'any de naixement.
b) Menor diferència entre la qualificació més alta i la qualificació més baixa dels exercicis de la prova d'accés.
c) En cas de coincidir els criteris de desempat anteriors, l'empat es resoldrà per sorteig.
En el llistat publicat es concretarà l'adjudicació de les places escolars als aspirants, en cas que hi haja places vacants. L'alumnat que no obtinga una plaça vacant quedarà en una llista d'espera amb el mateix orde en què aparega en el llistat publicat; així mateix, tindrà la possibilitat de matricular-se en un altre centre que sí que dispose de places vacants, prèvia acreditació de la superació de la prova, a través del certificat expedit pel centre on es va realitzar.
11. Els aspirants podran presentar una reclamació contra la puntuació obtinguda en la prova d'accés en el termini de tres dies hàbils a comptar des de l'endemà de la publicació, per mitjà d'un escrit dirigit a la direcció del centre.
12. Contra l'acte administratiu de publicació del llistat definitiu, els interessats podran interposar un recurs d'alçada davant de la direcció territorial competent en matèria d'educació en el termini que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
13. La superació d'esta prova d'accés facultarà exclusivament per a accedir al curs sol·licitat en el curs acadèmic per al qual haja sigut convocada la prova, si bé la formalització de matrícula estarà condicionada a l'existència de places vacants.
14. Els qui hagen superat en la seua totalitat la prova d'accés podran sol·licitar un certificat acreditatiu en la secretaria del conservatori o centre privat autoritzat on hagen realitzat la prova. En el certificat es farà constar únicament la qualificació final de la prova d'accés, expressada de zero a deu i amb un sol decimal. En cap cas s'estendrà un certificat d'haver superat una o més parts de la prova d'accés.
CAPÍTOL III
CALENDARI DE REALITZACIÓ
DE PROVES I DE MATRÍCULA
Article 13. Publicitat dels procediments
1. Els conservatoris i centres privats autoritzats per a impartir ensenyances elementals i professionals de Música i Dansa hauran de fer públics tots els terminis i tràmits que formen part del procediment d'admissió, proves d'ingrés, proves d'accés i matrícula de l'alumnat en els taulers d'anuncis de les respectives secretaries, de conformitat amb les instruccions dictades per la Subsecretaria de la Conselleria d'Educació. A més, la informació es podrà publicar en els llocs web dels respectius centres i en qualsevol altre mitjà que permeta la màxima difusió de la informació.
2. El calendari, el lloc de celebració i l'horari per a la realització de cada una de les parts o exercicis que integren totes les proves d'ingrés i d'accés s'exposaran en els taulers d'anuncis de la secretaria dels conservatoris o centres privats autoritzats d'ensenyances elementals i professionals de Música i Dansa, com a mínim, una setmana abans de la data d'inici de celebració de la prova.
3. En tot cas, en els respectius taulers d'anuncis s'hauran de publicar les qualificacions de l'alumnat que participe en les proves d'ingrés i d'accés, tant al primer curs com a un curs diferent del primer, així com els terminis per a la reclamació de la qualificació obtinguda. Així mateix, s'hauran de publicitar en els taulers d'anuncis el lloc, data i hora a què hauran d'assistir els alumnes i les alumnes, o bé els seus representants legals si són menors d'edat, en els procediments públics d'adjudicació de places escolars, així com per a formalitzar la matrícula.
Article 14. Calendari per a la realització de les proves d'ingrés i accés a ensenyances elementals
1. El calendari per a les proves d'ingrés a primer curs s'ajustarà als terminis següents:
Inscripció: de l'1 de juny al 15 de juny.
Realització de les proves: de l'1 al 15 de setembre.
Els centres docents podran sol·licitar autorització per a ampliar excepcionalment el període de realització de les proves durant el mes de setembre, al·legant les causes que justifiquen i motiven la necessitat d'ampliar el període. La sol·licitud s'haurà de remetre a la direcció general competent en matèria d'ordenació acadèmica, que resoldrà la sol·licitud d'autorització en el termini màxim d'un mes des de la recepció, i es podrà entendre desestimada si no es dicta una resolució expressa en eixe termini.
2. Quant a les proves d'accés a un curs diferent del primer, el calendari serà el següent:
Inscripció: de l'1 de juny al 15 de juny.
Realització de les proves: durant el mes de setembre, després de les d'ingrés a primer curs i abans de l'inici del període lectiu del curs.
Article 15. Calendari per a la realització de les proves d'accés a ensenyances professionals
1. La primera convocatòria anual de les proves d'accés, tant a primer curs com a un curs diferent del primer, es regirà segons el calendari següent:
Inscripció: a partir del dia 15 de maig.
Realització de la prova: de l'1 de juny al 30 de juny.
2. La segona convocatòria anual tindrà el calendari següent:
Inscripció: de l'1 al 15 de juliol.
Realització de les proves: de l'1 al 15 de setembre.
3. En les dos convocatòries, les proves d'accés a un curs diferent del primer es realitzaran després de les proves d'accés a primer curs.
Article 16. Prelació en la formalització de matrícula de l'alumnat
1. A l'efecte d'orde de prelació en la matrícula, l'alumnat autoritzat per a realitzar les proves d'ingrés o d'accés amb edats inferiors a les establides amb caràcter ordinari segons que establix l'article 7.1 de la present orde tindrà la mateixa consideració que l'alumnat amb les edats ordinàries establides, és a dir, alumnat entre huit i dotze anys, en el cas d'ensenyances elementals, o bé alumnat entre dotze i díhuit anys, per a les ensenyances professionals.
2. Després de les dos convocatòries, al juny i al setembre, de les proves d'accés d'ensenyances professionals de Música i Dansa, l'alumnat es matricularà durant el mes de setembre segons l'orde de prelació següent:
a) Alumnat que supere la prova d'accés a primer curs d'ensenyances professionals amb edats compreses entre els 12 i els 18 anys.
b) Alumnat que supere la prova d'accés a cursos diferents del primer amb edats compreses entre els 12 i els 18 anys.
c) Alumnat que supere la prova d'accés a primer curs amb edats superiors als 18 anys.
d) Alumnat que supere la prova d'accés a cursos diferents del primer amb edats superiors als 18 anys.
Dins de cada apartat, l'alumnat es matricularà per orde de nota en la prova d'accés. Si hi ha alumnat amb la mateixa nota, l'orde de prelació per a la matrícula de l'alumnat serà l'establit en els criteris de desempat que figuren en els epígrafs c), d) i e) de l'article 11.15 d'esta orde.
3. Després de la convocatòria única de setembre de proves per a l'ingrés i accés a les ensenyances elementals de Música i Dansa, l'alumnat es matricularà segons el següent orde de prelació:
a) Alumnat que supere la prova d'ingrés a primer curs amb edats compreses entre els 8 i els 12 anys.
b) Alumnat que supere la prova d'accés a cursos diferents del primer, amb edats compreses entre els 8 i els 12 anys.
c) Alumnat que supere la prova d'ingrés a primer curs, amb edats superiors als 12 anys.
d) Alumnat que supere la prova d'accés a cursos diferents del primer, amb edats superiors als 12 anys.
Dins de cada apartat, l'alumnat es matricularà per orde de nota en la prova d'ingrés o accés, segons corresponga. Si hi ha alumnat amb la mateixa nota, l'orde de prelació per a la matrícula de l'alumnat s'establirà seguint successivament els criteris de desempat establits, respectivament per a l'ingrés en primer curs o l'accés a cursos diferents del primer, en els articles 8.8 i 10.13 de la present orde.
4. En el mes de setembre, una vegada realitzada la matrícula de l'alumnat a què es referixen els apartats 2 i 3 d'este article, tant en les ensenyances elementals com en les professionals de Música i Dansa, l'alumnat es continuarà matriculant conforme al següent orde de prelació:
a) Alumnat que es troba en llista d'espera, seguint l'orde de la llista corresponent.
b) Alumnat que sol·licita trasllat d'expedient estant matriculat en algun conservatori o centre privat autoritzat en el curs acadèmic en què sol·licita el trasllat. En el cas que sol·liciten trasllat més alumnes que places escolars existents, tindrà preferència, en primer lloc, l'alumnat que curse les ensenyances respectives amb les edats ordinàries establides i, en segon lloc, l'alumnat amb més puntuació en la nota mitjana del seu expedient acadèmic.
c) Alumnat del centre que sol·licita un canvi d'especialitat en les ensenyances elementals. En el cas que hi haja més aspirants que places escolars, tindrà preferència l'alumnat amb més puntuació en la nota mitjana del seu expedient acadèmic en la primera especialitat.
d) Alumnat del centre que sol·licita cursar una segona especialitat, des del primer curs, en les ensenyances elementals. En el cas que hi haja més aspirants que places escolars, tindrà preferència, en primer lloc, l'alumnat amb l'edat ordinària establida i, en segon lloc, l'alumnat amb més puntuació en la nota mitjana del seu expedient acadèmic en la primera especialitat.
e) Alumnat del centre que sol·licita cursar una segona especialitat, des d'un curs diferent del primer, en les ensenyances elementals. En el cas que hi haja més aspirants que places escolars, tindrà preferència, en primer lloc, l'alumnat amb l'edat ordinària establida i, en segon lloc, l'alumnat amb més puntuació en la nota mitjana del seu expedient acadèmic en la primera especialitat.
f) Alumnat que, amb l'edat ordinària establida, supere la prova d'ingrés o d'accés en altres conservatoris o centres privats autoritzats. L'alumnat quedarà ordenat segons els mateixos criteris aplicables a l'alumnat del conservatori o centre privat autoritzat.
g) Alumnat que supere la prova d'ingrés a primer curs d'ensenyances elementals amb edats superiors als 12 anys, o que supere la prova d'accés a primer curs d'ensenyances professionals amb edats superiors als 18 anys, en altres conservatoris o centres privats autoritzats. En el cas que hi haja més aspirants que places escolars, tindran preferència els qui hagen obtingut més puntuació en la prova d'ingrés o d'accés. En cas d'empat se seguiran els criteris de desempat següents:
1. Menor edat de l'alumne o alumna, segons l'any de naixement.
2. En el cas d'ensenyances professionals, l'alumnat de la convocatòria de juny tindrà preferència sobre l'alumnat de la convocatòria de setembre.
3. En cas de coincidir els criteris de desempat anteriors, l'empat es resoldrà per sorteig.
h) Alumnat d'altres centres que supere la prova d'accés a cursos diferents del primer, d'ensenyances elementals, amb edats superiors als 12 anys, o d'ensenyances professionals, amb edats superiors als 18 anys. En el cas que hi haja més aspirants que places escolars, tindran preferència els qui hagen obtingut més puntuació en la prova d'accés. En cas d'empat se seguiran els següents criteris de desempat:
1. Menor edat de l'alumne o alumna, segons l'any de naixement.
2. En el cas d'ensenyances professionals, l'alumnat de la convocatòria de juny tindrà preferència sobre l'alumnat de la convocatòria de setembre.
3. En cas de coincidir els criteris de desempat anteriors, l'empat es resoldrà per sorteig.
i) Alumnat del centre que sol·licita readmissió. En el cas que sol·liciten readmissió més alumnes que places escolars existents, tindrà preferència, en primer lloc, l'alumnat que curse les ensenyances respectives amb les edats ordinàries establides i, en segon lloc, l'alumnat amb més puntuació en la nota mitjana del seu expedient acadèmic.
j) Alumnat d'altres centres que sol·licita la readmissió. En el cas que sol·liciten readmissió més alumnes que places escolars existents, tindrà preferència, en primer lloc, l'alumnat que curse les ensenyances respectives amb les edats ordinàries establides i, en segon lloc, l'alumnat amb més puntuació en la nota mitjana del seu expedient acadèmic.
5. Una vegada iniciat el període lectiu del curs escolar, les places vacants que es produïsquen tindran el caràcter de places vacants sobrevingudes, l'adjudicació de les quals es realitzarà d'acord amb el que disposa l'article 18 d'esta orde.
Article 17. Renúncia de matrícula
1. L'alumnat, o els seus representants legals si és menor d'edat, podrà sol·licitar davant de la direcció del conservatori o centre privat autoritzat de Música o de Dansa la renúncia de matrícula, per mitjà d'un escrit motivat que s'haurà d'ajustar al model que figura en l'annex VII i que haurà d'entregar-se en la secretaria del centre. La renúncia de matrícula es podrà sol·licitar amb anterioritat al 15 de març de cada curs escolar. La direcció dels conservatoris resoldrà les sol·licituds que es presenten en els centres en el termini màxim d'un mes des de la recepció, i s'entendran estimades les sol·licituds presentades en la forma i termini oportuns si no es dicta una resolució expressa en eixe termini. Contra la resolució de la direcció dels conservatoris, les persones interessades podran interposar un recurs d'alçada davant de la direcció territorial d'Educació competent.
2. L'alumnat que curse dos especialitats en les ensenyances elementals de Música, en les professionals de Música o en les professionals de Dansa podrà renunciar independentment a cada una d'elles.
3. La renúncia serà acceptada si es presenta en la forma i termini oportuns, llevat que la motivació expressada per l'alumnat o els seus representants legals siga considerada insuficient per la direcció del centre. En este últim cas, s'haurà de notificar a la persona interessada la denegació motivada de la renúncia de matrícula.
4. Quan s'accepte la renúncia d'un alumne o alumna, el curs escolar a què haja renunciat no li computarà a efecte de permanència en les ensenyances elementals o professionals de Música o de Dansa, ni a efecte de permanència en el curs corresponent. La renúncia de matrícula implicarà la pèrdua de la condició d'alumne o alumna oficial del conservatori o centre privat autoritzat per a impartir les ensenyances elementals o professionals de Música o de Dansa en què estiga matriculat, alhora que anul·larà qualsevol avaluació parcial efectuada en el curs. Esta circumstància es farà constar en l'expedient acadèmic de l'alumne o alumna per mitjà de l'oportuna diligència.
5. La renúncia de matrícula no donarà dret a la devolució de les taxes abonades. Així mateix, suposarà la pèrdua de qualsevol prioritat en l'admissió d'alumnat enfront de l'alumnat de nou ingrés en posteriors convocatòries d'accés.
6. L'alumnat matriculat té l'obligació d'assistir a classe i al centre d'acord amb l'article 24 del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis. A este efecte, els reglaments de règim interior dels conservatoris, aprovats pels respectius consells escolars, establiran el nombre màxim de faltes d'assistència que impossibilitarà l'aplicació del caràcter continu de l'avaluació, de conformitat amb el que disposen l'article 33 i la disposició addicional primera del mencionat Decret 39/2008, de 4 d'abril, del Consell.
Article 18. Adjudicació de les vacants sobrevingudes
1. Les vacants sobrevingudes, que s'originen fins al 31 de desembre del curs escolar, s'adjudicaran amb el següent orde de prioritat:
a) Aspirants que han superat la prova d'ingrés o d'accés, de manera que se seguirà l'orde establit en les llistes d'espera corresponents.
b) Trasllats de matrícula, seguint l'orde establit en l'epígraf b) de l'article 16.4 de la present orde.
c) Alumnat que sol·licita readmissió, seguint l'orde establit en els epígrafs i) i j) de l'article 16.4 de la present orde.
2. Les vacants que es produïsquen després del 31 de desembre s'adjudicaran a les sol·licituds de trasllat que es produïsquen a partir d'eixe moment.
TÍTOL III
CONVALIDACIONS I ADAPTACIONS
EN LES ENSENYANCES ELEMENTALS
I PROFESSIONALS DE MÚSICA I DE DANSA
CAPÍTOL I
CONVALIDACIONS D'ASSIGNATURES D'ENSENYANCES
PROFESSIONALS AMB MATÈRIES DEL BATXILLERAT
Article 19. Requisits de l'alumnat sol·licitant de convalidacions
Podrà ser beneficiari de les convalidacions regulades en esta orde l'alumnat dels conservatoris i dels centres privats degudament autoritzats per a impartir ensenyances professionals de Música i Dansa, que curse o haja cursat, totalment o en part, les ensenyances de Batxillerat, i curse o haja cursat les ensenyances professionals de Música o de Dansa.
Article 20. Convalidació única
Cada matèria o assignatura només podrà ser utilitzada per a una única convalidació.
Article 21. Convalidacions d'assignatures d'ensenyances professionals de Música i Dansa
Les convalidacions de diverses assignatures de les ensenyances professionals de Música i Dansa amb determinades matèries de modalitat de primer i segon curs de Batxillerat seran les següents, tal com figura en l'annex VIII i en l'annex IX de la present orde:
a) L'alumnat que haja superat la matèria d'Anàlisi Musical II del Batxillerat podrà convalidar l'assignatura d'Anàlisi o l'assignatura de Fonaments de Composició de les ensenyances professionals de Música.
b) L'alumnat que haja superat la matèria de Cultura Audiovisual del Batxillerat podrà convalidar l'assignatura de Cultura Audiovisual de les ensenyances professionals de Música o de Dansa.
c) L'alumnat que haja superat la matèria d'Història de la Música i de la Dansa del Batxillerat podrà convalidar els cursos primer i segon de l'assignatura Història de la Música de les ensenyances professionals de Música.
d) L'alumnat que haja superat la matèria de Llenguatge i Pràctica Musical del Batxillerat podrà convalidar l'assignatura de primer curs de Llenguatge Musical de les ensenyances professionals de Música.
e) L'alumnat que haja superat la matèria d'Anatomia Aplicada podrà convalidar els cursos primer i segon de l'assignatura Anatomia i Biomecànica Aplicada a la Dansa de les ensenyances professionals de Dansa.
f) L'alumnat que haja superat la matèria d'Arts Escèniques del Batxillerat podrà convalidar l'assignatura d'Interpretació, i Creativitat i Dansa de les ensenyances professionals de Dansa.
g) L'alumnat que haja superat la matèria d'Història de la Música i de la Dansa del Batxillerat podrà convalidar l'assignatura d'Origen i Evolució de la Dansa, a més de l'assignatura d'Origen i Evolució del Flamenc de l'especialitat de Ball Flamenc, o bé l'assignatura Història de la Dansa pròpia d'una de les especialitats de les ensenyances professionals de Dansa.
h) L'alumnat que haja superat la matèria de Llenguatge i Pràctica Musical podrà sol·licitar la convalidació dels cursos primer, segon i tercer de l'assignatura de Música de les ensenyances professionals de Dansa.
Article 22. Procediment per a sol·licitar la convalidació
1. Cada una de les convalidacions regulades en la present norma requerirà una sol·licitud expressa per part de l'alumnat, o del pare, mare o tutor legal si és menor d'edat, d'acord amb el model que figura com a annex X de la present orde.
2. L'alumnat haurà de sol·licitar la convalidació, preferentment, davant de la direcció del conservatori o del centre degudament autoritzat d'ensenyances professionals de Música o de Dansa abans del 31 d'octubre, i les sol·licituds seran segellades i datades pels centres en el moment de la presentació. L'alumnat dels conservatoris també podrà presentar la sol·licitud a través de qualsevol mitjà dels previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Les sol·licituds aniran acompanyades d'un certificat acadèmic oficial dels estudis realitzats de Batxillerat, on s'acredite la superació de la matèria o matèries de Batxillerat amb què se sol·licita realitzar la convalidació, i d'un certificat de matrícula en ensenyances professionals de Música o de Dansa.
4. L'alumnat que curse simultàniament una assignatura objecte de convalidació i la matèria o matèries de Batxillerat la superació de les quals és necessària per a obtindre la convalidació, haurà de presentar un certificat de matrícula de Batxillerat en el moment de la sol·licitud. Perquè la convalidació es faça efectiva haurà de presentar el certificat acadèmic que acredite la superació de la matèria o matèries de Batxillerat corresponents abans de la data en què es realitze l'avaluació final extraordinària, si n'hi ha, en qualsevol altre cas l'assignatura figurarà com a pendent.
5. La direcció dels conservatoris i dels centres privats autoritzats d'ensenyances professionals de Música i Dansa, des del moment de recepció de la documentació completa de l'expedient de convalidació en el centre, disposarà d'un termini màxim de deu dies hàbils per a remetre'l a la direcció general competent en matèria d'ordenació acadèmica. Este òrgan dictarà una resolució expressa respecte a la sol·licitud de convalidació en el termini màxim de dos mesos, i es podran entendre com a desestimatoris els efectes del silenci administratiu. Les resolucions que es dicten davant de les sol·licituds que es realitzen basant-se en el que establix l'apartat 4 d'este article tindran caràcter d'actes administratius provisionals, que adquiriran caràcter definitiu una vegada l'alumne o alumna presente, en la forma i termini oportuns, el certificat acadèmic que acredite la superació de la matèria o matèries de Batxillerat corresponents. Contra les resolucions dictades per la direcció general competent en matèria d'ordenació acadèmica, les persones interessades podran interposar un recurs d'alçada davant de l'òrgan jeràrquic superior d'eixe centre directiu.
6. Les convalidacions de les assignatures de les ensenyances professionals de Música o Dansa es reflectiran en els documents oficials d'avaluació fent constar l'expressió «convalidada» i el codi «CV» en la casella referida a la qualificació de les assignatures objecte de convalidació.
7. Les assignatures objecte de convalidació no seran tingudes en compte en el càlcul de la nota mitjana.
CAPÍTOL II
ADAPTACIONS ENTRE PLANS D'ESTUDIS
I NOVES ESPECIALITATS
Article 23. Alumnat que curse més d'una especialitat
L'alumnat que curse més d'una especialitat de les ensenyances elementals de Música, o de les ensenyances professionals de Música o de Dansa, únicament cursarà les assignatures comunes per una d'elles. Una vegada cursades i superades en una especialitat, la qualificació obtinguda és vàlida per a totes les especialitats, i d'esta manera haurà de constar en el llibre de qualificacions. Tindran consideració de matèries comunes les previstes en l'article 12 del Decret 159/2007, de 21 de setembre, del Consell, en les ensenyances elementals de Música, les que figuren en l'article 14 del Decret 158/2007, de 21 de setembre, del Consell, pel que fa a les ensenyances professionals de Música, i les assignatures indicades en l'article 15 del Decret 156/2007, de 21 de setembre, del Consell, per a les ensenyances professionals de Dansa.
Article 24. Adaptacions entre plans d'estudis
1. L'alumnat que haja cursat el grau elemental de Música o Dansa segons l'ordenació del sistema educatiu regulada per la Llei Orgànica 1/1990, de 3 d'octubre, d'Ordenació General del Sistema Educatiu, i que vullga matricular-se en les ensenyances elementals segons la nova ordenació del sistema educatiu, regulat per la Llei Orgànica 2/2006, de 3 de maig, d'Educació, s'incorporarà al curs que li corresponga segons les equivalències, a efectes acadèmics, establides en l'annex IV del Decret 159/2007, de 21 de setembre, del Consell, en el cas de les ensenyances elementals de Música, i les indicades en l'annex IV del Decret 157/2007, de 21 de setembre, del Consell, quant a les ensenyances elementals de Dansa.
2. La incorporació d'alumnat que haja cursat el grau mitjà de Música o de Dansa segons la Llei Orgànica 1/1990, de 3 d'octubre, a les ensenyances professionals de Música o de Dansa es regirà per les equivalències, a efectes acadèmics, regulades en l'annex I i en l'annex II del Reial Decret 806/2006, de 30 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 2/2006, de 3 de maig, d'Educació.
3. De conformitat amb el que disposa l'article 20.2 del Reial Decret 806/2006, de 30 de juny, els certificats acreditatius del grau elemental de Música i Dansa de l'ordenació del sistema educatiu extingit, regulada per la Llei Orgànica 1/1990, de 3 d'octubre, tindran els mateixos efectes que els certificats acadèmics realitzats en la nova ordenació del sistema educatiu.
4. En les ensenyances elementals i professionals, l'alumnat que, en el moment de l'extinció de les ensenyances regulades per la Llei Orgànica 1/1990, de 3 d'octubre, haja obtingut avaluació negativa en dos o més assignatures del curs que estava realitzant s'incorporarà al mateix curs de les ensenyances regulades per la Llei Orgànica 2/2006, de 3 de maig.
Quan l'avaluació negativa s'haja obtingut en una única assignatura, l'alumne o alumna s'incorporarà al curs següent de les ensenyances regulades per la nova ordenació del sistema educatiu, excepte en el cas que l'alumne o alumna haja cursat l'últim curs del grau elemental o del grau mitjà del sistema que s'extingix, i en este cas l'alumne o alumna s'incorporarà al mateix curs.
En els casos d'incorporació al curs següent de les ensenyances regulades per la nova ordenació del sistema educatiu amb una assignatura pendent del sistema anterior, la recuperació es realitzarà basant-se en el currículum vigent de les ensenyances elementals o professionals de Música o de Dansa, segons corresponga, o, en el cas que l'assignatura no existisca en la nova ordenació del sistema educatiu, sobre la base del currículum vigent en el moment que l'alumne o alumna va formalitzar la matrícula per primera vegada.
TÍTOL IV
AMPLIACIONS DE MATRÍCULA, SIMULTANEÏTAT
I PERMANÈNCIA EN LES ENSENYANCES
CAPÍTOL ÚNIC
Article 25. Ampliació de matrícula
1. En les ensenyances elementals i professionals de Música i Dansa, l'autorització perquè l'alumnat, amb caràcter excepcional, es matricule en més d'un curs, es realitzarà en els termes establits, respectivament, en l'article 13 del Decret 159/2007, de 21 de setembre, del Consell, en l'article 12 del Decret 157/2007, de 21 de setembre, del Consell, en l'article 14.3 del Decret 158/2007, de 21 de setembre, del Consell, i en l'article 15.2 del Decret 156/2007, de 21 de setembre, del Consell.
2. L'alumnat que tinga l'edat establida per a cursar, amb caràcter ordinari, les ensenyances elementals o professionals de Música o de Dansa, o bé una edat inferior, només podrà realitzar una única ampliació de matrícula. L'ampliació implicarà la matrícula en el curs que li corresponga a l'alumne o alumna, i simultàniament en el curs immediatament superior.
3. L'alumnat que, en un determinat moment, supere l'edat establida per a cursar les ensenyances elementals o professionals amb caràcter ordinari podrà realitzar més d'una ampliació de matrícula. Les ampliacions de matrícula no quedaran limitades únicament al curs immediatament superior, de manera que l'alumne o alumna podrà matricular-se en un o més cursos superiors simultàniament. Si, com a conseqüència de les ampliacions de matrícula i la superació dels cursos superiors de què consten les ampliacions de matrícula, l'alumne o alumna promociona fins a un curs que li permeta finalitzar les ensenyances amb l'edat establida amb caràcter ordinari, o bé amb una edat inferior, l'alumne o alumna es regirà segons el que disposa l'apartat anterior.
4. L'alumnat que curse ensenyances elementals o professionals de Música o de Dansa i que desitge matricular-se en més d'un curs simultàniament, haurà de presentar la sol·licitud segons el model que figura en l'annex XI, i complir els requisits següents:
a) Superar una avaluació de totes i cada una de les assignatures, sempre que estes no hagen sigut superades amb anterioritat, del curs o cursos anteriors a aquell a què es vol promocionar.
b) Tindre una nota mitjana mínima de nou punts en l'expedient acadèmic.
c) Disposar d'una nota mitjana mínima de nou punts en les assignatures d'Instrument Principal o Veu ja superades, en el cas de Música; en les assignatures de Dansa Espanyola i Ball Flamenc, en l'especialitat de Ball Flamenc de Dansa; l'assignatura Dansa Clàssica, en l'especialitat de Dansa Clàssica; l'assignatura de Tècniques de Dansa Contemporània, en l'especialitat de Dansa Contemporània; i les assignatures d'Escola Bolera, Dansa Estilitzada i Flamenc, en l'especialitat de Dansa Espanyola.
d) Haver obtingut una qualificació mínima de set punts en totes i cada una de les assignatures ja superades.
5. L'alumnat o els seus representants legals, si és menor d'edat, podran sol·licitar l'ampliació de matrícula davant de l'òrgan competent del conservatori o centre privat autoritzat. El termini per a sol·licitar les ampliacions de matrícula en cada curs escolar comprendrà fins que tinga lloc la primera sessió d'avaluació de caràcter trimestral.
6. Després de la recepció de la sol·licitud en el centre, l'equip docent de l'alumne o alumna, coordinat pel tutor o tutora, emetrà un informe on farà una valoració de les capacitats de treball i progrés manifestades per l'alumne o alumna des del principi del curs, la seua assistència regular a totes les assignatures, la maduresa i el desenrotllament, segons la seua edat i curs, així com la responsabilitat d'este en les activitats de grup. L'equip docent entregarà a la direcció del centre l'informe, on constarà la firma de tot el professorat que forma part de l'equip docent de l'alumne o alumna, que certificarà si complix o no els objectius proposats i posseïx els coneixements necessaris per a promocionar al curs o cursos sol·licitats.
7. Així mateix, prèviament a la firma de l'informe per part de l'equip docent serà preceptiu mantindre una reunió informativa amb l'alumne o alumna, o amb els seus representants legals si és menor d'edat, sobre les conseqüències acadèmiques que es deriven de fer efectiva l'ampliació de matrícula.
8. Una vegada emés l'informe de l'equip docent, mantinguda la reunió amb l'alumne o alumna, o bé amb els seus representants legals, i comprovada la documentació, la direcció del centre emetrà un informe fent constar que el centre disposa de recursos per a atendre l'ampliació de la matrícula de l'alumne o alumna sense derivar en un increment de la plantilla del professorat.
9. Tota la documentació esmentada anteriorment serà remesa al Consell Escolar del centre en el cas de les ensenyances elementals i professionals de Música i de les ensenyances elementals de Dansa, o a l'òrgan de coordinació docent, en el cas de les ensenyances professionals de Dansa. La resolució de la sol·licitud correspondrà a estos òrgans o a qui corresponga exercir eixes funcions si en un centre no existixen. En els conservatoris, s'estimarà o desestimarà de forma motivada la sol·licitud en el termini màxim d'un mes, i es podran entendre desestimades les sol·licituds si no es dicta una resolució expressa en eixe termini. Contra les resolucions dictades en els conservatoris, cabrà interposar un recurs d'alçada davant de l'òrgan jeràrquic superior d'aquell que va dictar l'acte administratiu.
Article 26. Simultaneïtat
1. L'alumnat no podrà simultaniejar les ensenyances artístiques elementals o professionals de Música o de Dansa en dos centres. Conseqüentment, cada alumne o alumna tindrà un únic expedient acadèmic en un sol centre.
2. L'alumne o alumna que realitze més d'una especialitat disposarà d'un llibre de qualificacions per especialitat, on es traslladaran totes les qualificacions d'acord amb la normativa vigent respecte a l'ompliment dels documents oficials d'avaluació. En el cas que la nova especialitat es realitze en un altre centre diferent, per haver superat l'anterior especialitat en la seua totalitat, s'haurà de realitzar un trasllat d'expedient al nou centre, de manera que l'alumne o alumna tinga un únic expedient acadèmic en un sol centre.
Article 27. Permanència
1. El límit de permanència en les ensenyances elementals de Música i Dansa serà de cinc anys. L'alumne o alumna no podrà romandre més de dos anys en el mateix curs.
2. El límit de permanència en les ensenyances professionals de Música i Dansa serà de huit anys. L'alumne o alumna no podrà romandre més de dos anys en el mateix curs, excepte en sext curs.
3. Tant en les ensenyances elementals com en les professionals, amb caràcter excepcional podrà ampliar-se en un any la permanència en casos de malaltia greu o altres circumstàncies que meresquen la mateixa consideració.
4. L'alumnat podrà sol·licitar l'ampliació excepcional d'un any en el límit de permanència per mitjà de sol·licitud davant de la direcció del conservatori o centre privat autoritzat, segons el model de l'annex XII d'esta orde, abans del 20 de setembre del curs acadèmic, adjuntant la documentació següent:
a) Un escrit de motivació de la sol·licitud, exposant la situació i circumstàncies que l'han ocasionat.
b) Un certificat acadèmic oficial dels estudis superats fins al moment de sol·licitar la permanència excepcional durant un any més.
c) Un informe mèdic que acredite la malaltia greu o la situació de l'alumne o alumna, o bé un informe del sol·licitant sobre la situació personal que li va impedir cursar de forma normal els estudis corresponents.
d) Tots els altres documents acreditatius que considere convenient aportar la persona interessada.
5. Una vegada rebuda la documentació anterior en el centre, en el termini màxim de deu dies hàbils la direcció del centre emetrà un informe favorable o desfavorable respecte a la continuïtat de l'alumne o alumna en el centre per a prosseguir els seus estudis, i el remetrà, junt amb la resta de la documentació, a la direcció general competent en matèria d'ordenació acadèmica.
6. La direcció general competent en matèria d'ordenació acadèmica dictarà una resolució expressa a este efecte, que notificarà a l'interessat i a la direcció del centre en el termini màxim d'un mes des de la recepció de la sol·licitud, i es podran entendre com a desestimatoris els efectes del silenci administratiu. Contra este acte administratiu, les persones interessades podran interposar un recurs d'alçada davant de l'òrgan jeràrquic superior de l'òrgan directiu que va dictar l'acte.
TÍTOL V
OBTENCIÓ DIRECTA DEL CERTIFICAT DE SUPERACIÓ
D'ENSENYANCES ELEMENTALS
CAPÍTOL ÚNIC
Article 28. Centres de realització de les proves
1. Segons disposen l'article 19 del Decret 159/2007, de 21 de setembre, del Consell, i l'article 18 del Decret 157/2007, de 21 de setembre, del Consell, els conservatoris elementals i professionals que impartisquen les ensenyances elementals de Música i Dansa, respectivament, organitzaran en el primer trimestre del curs les proves per a l'obtenció directa del Certificat d'Ensenyances Elementals de Música i Dansa.
2. Les proves s'hauran de realitzar amb anterioritat al 15 de desembre del curs escolar, en les dates que determine cada centre, en virtut de la seua autonomia organitzativa, pel seu respectiu Consell Escolar o per qui tinga atribuïdes les seues funcions. Els centres realitzaran una convocatòria amb caràcter anual en el cas de Dansa i una convocatòria anual per a cada una de les especialitats instrumentals de Música que cada centre tinga autoritzades.
3. Els conservatoris facilitaran a les persones interessades a participar en estes proves la informació i l'orientació necessàries per a realitzar-les i comprovaran que les sol·licituds estiguen degudament omplides i que s'adjunten els documents acreditatius necessaris.
4. Els aspirants amb alguna discapacitat que necessiten algun tipus d'adaptació o mitjans per a la realització de la prova hauran de formular la corresponent petició concreta en el moment de sol·licitar la inscripció. A este efecte, hauran d'adjuntar a la sol·licitud un certificat acreditatiu del grau de discapacitat expedit per l'administració competent. La direcció general competent en matèria d'alumnat amb necessitats educatives especials, amb la proposta prèvia dels centres docents, autoritzarà les adaptacions necessàries per a la realització de la prova a les persones amb discapacitat que hi opten. Este òrgan resoldrà les sol·licituds en el termini màxim d'un mes, i es podran entendre desestimades si no es dicta una resolució expressa en el mencionat termini. Contra estos actes administratius, les persones interessades podran interposar un recurs d'alçada davant de l'òrgan jeràrquic superior d'aquell que va dictar l'acte.
Article 29. Requisits dels aspirants
1. Podrà presentar-se a les proves per a l'obtenció directa del Certificat d'Ensenyances Elementals de Música i Dansa tot l'alumnat que no haja conclòs les ensenyances elementals de Música o de Dansa, havent-ne cursat una part, així com aquelles persones que aspiren a obtindre el Certificat d'Ensenyances Elementals de Música o de Dansa, amb independència de la seua edat.
2. Els qui hagen iniciat estudis reglats en les ensenyances elementals i desitgen presentar-se a les proves hauran de formalitzar la sol·licitud d'inscripció en el conservatori on es trobe el seu expedient acadèmic.
3. Les persones que no hagen cursat ensenyances elementals de Música o de Dansa de caràcter reglat es podran inscriure per a la realització de la prova en qualsevol dels conservatoris públics elementals i professionals que impartisquen les ensenyances elementals de Música o de Dansa. El conservatori en què se sol·licite realitzar la prova procedirà a l'obertura d'un expedient acadèmic personal que li permeta realitzar la prova d'obtenció directa del Certificat d'Ensenyances Elementals.
Article 30. Sol·licituds i documentació
La documentació que caldrà aportar junt amb la sol·licitud de realització de la prova per a l'obtenció directa del Certificat d'Ensenyances Elementals de Música o de Dansa, que figura en l'annex XIII, serà la següent:
a) Imprés de sol·licitud d'inscripció. En el cas de les ensenyances elementals de Música, en la sol·licitud constarà l'especialitat instrumental en què es realitzarà la prova.
b) Justificant del pagament de taxes corresponent a l'obertura de l'expedient i els drets d'examen.
c) Fotocòpia compulsada del llibre de família actualitzat, en cas de sol·licitar les reduccions corresponents.
d) En el cas d'alumnat que presente algun tipus de discapacitat, certificat oficial acreditatiu expedit per l'administració competent, acompanyat d'una sol·licitud expressa del tipus d'adaptacions o mitjans que necessita per a poder realitzar les proves.
Article 31. Convocatòria
1. Els conservatoris que impartisquen ensenyances elementals de Música i Dansa publicaran en els seus taulers d'anuncis els períodes d'inscripció i realització de les proves.
2. També es publicaran en els taulers d'anuncis els continguts i els criteris d'avaluació sobre els quals versaran les proves. Estaran redactats d'acord amb els objectius, continguts i criteris d'avaluació distribuïts pels cursos, tal com consten en la concreció curricular inclosa en el projecte educatiu de cada centre. En el cas de Música, es proposaran llistats orientatius d'obres adequades per a cada especialitat instrumental.
3. Els centres publicaran, amb la suficient antelació, la composició dels tribunals i dels seus membres suplents, així com el lloc, data i hora de realització de cada una de les proves i exercicis, i el llistat d'aspirants admesos per a la seua realització.
Article 32. Composició del tribunal
1. La direcció dels centres designarà un o més tribunals, encarregats d'elaborar, administrar i avaluar estes proves. Cada tribunal procedirà com un òrgan col·legiat, en què actuarà com a president el professor o professora designat per la direcció del centre, mentres que el docent de menor edat entre els restants exercirà les funcions de secretari.
2. En el cas d'ensenyances elementals de Música, es constituirà un tribunal per a cada especialitat instrumental que es convoque. Cada tribunal estarà format per tres docents del centre, dos d'ells pertanyents preferentment a l'especialitat convocada o, si no n'hi ha, al mateix departament o a departaments d'assignatures afins, i un d'ells de l'assignatura llenguatge musical.
3. Quant a les ensenyances elementals de Dansa, es constituirà un únic tribunal, compost per professorat de cada un dels departaments següents: Ball Flamenc, Dansa Clàssica, Dansa Contemporània, Dansa Espanyola i un professor o professora de Música o músic acompanyant. No obstant això, es podran constituir tribunals addicionals si és necessari a conseqüència del nombre total d'aspirants.
4. En tot cas, no podran formar part de la comissió d'avaluació corresponent aquells docents que hagen impartit docència a algun alumne o alumna participant en les proves en els dos últims anys.
5. Cada membre del tribunal tindrà un suplent que actuarà únicament en aquells supòsits en què, per causes justificades, els titulars no puguen formar part d'estos.
Article 33. Calendari orientatiu per a la realització de les proves
Sense perjuí de l'autonomia organitzativa dels centres, estos tractaran d'ajustar-se, en la mesura que siga possible i de les seues possibilitats organitzatives, al següent calendari orientatiu de realització de les proves:
a) Publicació de continguts, llistats d'obres i criteris d'avaluació: primera setmana de setembre.
b) Inscripció: primera quinzena d'octubre.
c) Publicació de tribunals, dates i relació d'aspirants: última setmana d'octubre.
d) Realització de les proves: segona quinzena de novembre.
e) Publicació de resultats: abans del 15 de desembre.
Article 34. Contingut de les proves
1. El contingut i l'estructura de les proves per a l'obtenció directa del Certificat d'Ensenyances Elementals de Música són els establits en l'annex XIV de la present orde.
2. El contingut i l'estructura de les proves per a l'obtenció directa del Certificat d'Ensenyances Elementals de Dansa són els que establix l'annex XV d'esta orde.
3. Els centres proposaran, amb una antelació mínima de tres mesos a l'inici de les proves, les llistes orientatives d'obres, estudis o fragments apropiats a cada instrument, en el cas de centres que impartisquen ensenyances elementals de Música.
Article 35. Criteris de qualificació
1. Cada tribunal avaluarà la prova, part o exercici que li corresponga, consignant una qualificació entre zero i deu, amb dos decimals. Es considerarà que un aspirant ha superat la prova quan haja obtingut una qualificació mínima de cinc punts.
2. Les proves tindran caràcter eliminatori; per tant, l'obtenció del Certificat d'Ensenyances Elementals es produirà únicament quan l'aspirant supere tots els exercicis i parts que formen part de la prova. Es considerarà que un aspirant ha superat cada part o exercici quan haja obtingut una qualificació mínima de cinc punts. Així mateix, els aspirants concorreran a les diferents proves i parts successives a mesura que hagen superat les anteriors.
3. Els conservatoris, en virtut de la seua autonomia pedagògica, establiran els criteris per a la ponderació de les parts i exercicis a l'hora de realitzar el càlcul de la qualificació final de la prova, una vegada superades les diferents parts i exercicis per part d'un alumne o alumna.
Article 36. Actes
1. Una vegada conclosa l'avaluació de tots els aspirants per part dels tribunals, els resultats de les avaluacions es consignaran en una acta única pel que fa a les proves per a l'obtenció del Certificat d'Ensenyances Elementals de Dansa, i en una acta per a cada especialitat convocada en el cas de les proves per a obtindre el Certificat d'Ensenyances Elementals de Música.
2. Les actes estaran firmades pels membres dels respectius tribunals i seran custodiades en la secretaria dels conservatoris.
3. Els conservatoris hauran de publicar en els seus taulers d'anuncis una còpia, degudament confrontada, de les actes.
Article 37. Reclamacions
1. Els interessats podran interposar una reclamació contra els resultats de la prova, en el termini de tres dies hàbils a comptar des de l'endemà de la publicació, per mitjà d'un escrit dirigit a la direcció del centre. Una vegada resoltes les reclamacions per la direcció del centre, amb un informe previ del tribunal o tribunals encarregats de dur a terme l'avaluació de les proves, es publicaran els resultats definitius de les proves. Esta publicació tindrà caràcter de resolució del procediment.
2. Contra l'acte administratiu de publicació dels resultats definitius, els interessats podran interposar un recurs d'alçada davant de la direcció territorial competent en matèria d'educació en el termini que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 38. Expedició del Certificat d'Ensenyances Elementals
1. L'alumnat que haja superat les proves per a l'obtenció directa del Certificat d'Ensenyances Elementals de Música o de Dansa, després d'haver superat els diferents exercicis i parts de la prova, podrà sol·licitar en la secretaria del conservatori on haja superat les proves l'expedició del Certificat d'Ensenyances Elementals de Música o de Dansa, segons corresponga, amb el pagament previ de les taxes establides. En l'expedient acadèmic de l'alumnat quedarà constància de l'expedició del Certificat d'Ensenyances Elementals de Música o de Dansa, així com en el registre de certificats dels conservatoris.
2. En el Certificat d'Ensenyances Elementals de Música o de Dansa es farà constar la qualificació final obtinguda. En el cas de Música, en el certificat també constarà l'especialitat instrumental superada.
3. En cap cas s'estendrà un certificat d'haver superat una o més parts de les proves per a l'obtenció directa del Certificat d'Ensenyances Elementals.
4. Els aspirants que no hagen obtingut el Certificat d'Ensenyances Elementals i opten per concórrer a una convocatòria posterior hauran de tornar a realitzar totes les proves i exercicis de nou. Els aspirants no disposaran de límit de convocatòries per a presentar-se a estes proves.
TÍTOL VI
ASSIGNATURES OPTATIVES EN LES ENSENYANCES
PROFESSIONALS DE MÚSICA I DE DANSA
CAPÍTOL ÚNIC
Article 39. Característiques i finalitat de les assignatures optatives
1. Els conservatoris i centres privats autoritzats que impartisquen ensenyances professionals de Música i Dansa oferiran a l'alumnat, en quint i sext curs, assignatures optatives d'acord amb el que preveu l'article 8 del Decret 158/2007, de 21 de setembre, del Consell, en les ensenyances professionals de Música, i conforme a l'article 8 del Decret 156/2007, de 21 de setembre, del Consell, en les ensenyances professionals de Dansa.
2. Les assignatures optatives en els cursos quint i sext de les ensenyances professionals de Música i Dansa són una via per a atendre la diversitat des del currículum. Estes assignatures hauran de respondre als diferents interessos, motivacions i necessitats de l'alumnat, contribuir a la consecució dels objectius generals de les ensenyances professionals de Música i Dansa, així com preparar l'alumnat per als estudis superiors i l'especialització en el seu futur acadèmic i professional.
Article 40. Oferta
1. L'oferta d'assignatures optatives, en quint i sext curs, haurà de ser diversa i equilibrada en diferents àmbits per a respondre a les necessitats de l'alumnat i contribuir a ampliar l'oferta educativa dels conservatoris i centres privats autoritzats. Per tant, els continguts de les assignatures optatives hauran de ser terminals i no podran tindre continuïtat.
2. L'oferta de les assignatures optatives que els centres docents proposen al seu alumnat s'ajustarà al catàleg següent:
a) Assignatures optatives d'oferta obligada.
Tots els conservatoris i centres privats autoritzats d'ensenyances professionals de Música oferiran les següents assignatures optatives: Complement Pianístic, Complement Coral, Estètica de la Música, Fonaments de Composició, Fonaments d'Informàtica Musical i Edició de Partitures, Cultura Audiovisual i Creativitat i Música. El currículum d'estes assignatures és l'indicat en l'annex I del Decret 158/2007, de 21 de setembre, del Consell. L'assignatura Complement Pianístic podrà ser cursada per l'alumnat de totes les especialitats instrumentals i Cant, excepte l'especialitat de Piano.
Tots els conservatoris i centres privats autoritzats d'ensenyances professionals de Dansa oferiran les següents assignatures optatives: Iniciació a la Pedagogia de la Dansa, Percussió Aplicada a la Dansa, Creativitat i Dansa, Cultura Audiovisual i Noves Tecnologies Aplicades a la Dansa. El currículum d'estes assignatures és l'indicat en l'annex I del Decret 156/2007, de 21 de setembre, del Consell.
b) Assignatures optatives de disseny propi.
Els conservatoris i centres privats autoritzats per a impartir les ensenyances professionals de Música o de Dansa que impartisquen la totalitat de les assignatures optatives d'oferta obligada disposaran de la possibilitat de sol·licitar assignatures optatives de disseny propi, l'autorització de les quals estarà condicionada a l'existència de professorat qualificat per a la seua impartició, i sempre que es tracte de docents preferentment amb destí definitiu en el centre, en el cas dels conservatoris de titularitat de la Generalitat. En el cas d'estos conservatoris, l'oferta d'estes assignatures no haurà de suposar un augment de la plantilla prevista, i la seua autorització es realitzarà quan el conservatori acredite la possibilitat organitzativa d'implantar l'assignatura corresponent i l'existència d'alumnat suficient.
3. Els centres, en virtut de la seua autonomia pedagògica i organitzativa, realitzaran l'adscripció de les assignatures optatives als cursos quint o sext de les ensenyances professionals.
Article 41. Grups i selecció d'assignatures
1. El nombre de grups que es constituïsquen per a cursar assignatures optatives estarà supeditat al nombre d'alumnes matriculats en els cursos quint i sext de les ensenyances professionals, i al que especifiquen l'annex III del Decret 158/2007, de 21 de setembre, del Consell, i l'annex III del Decret 156/2007, de 21 de setembre, del Consell.
2. Excepcionalment, es podrà impartir les assignatures optatives a un nombre menor d'alumnat del que s'ha establit amb caràcter general quan les peculiaritats o circumstàncies especials del centre així ho requerisquen, amb l'autorització de la direcció general competent en matèria d'ordenació acadèmica i amb un informe previ favorable de la direcció territorial competent en matèria d'educació.
3. La comissió de coordinació pedagògica establirà els procediments necessaris per a conéixer el tipus d'assignatures optatives que millor s'adapten a les característiques de l'alumnat del centre. Els procediments establits constaran en el projecte educatiu del centre.
4. La Inspecció Educativa supervisarà la impartició d'assignatures optatives, tant d'oferta obligada com d'assignatures de disseny propi autoritzades, i comunicarà de forma expressa a la direcció dels conservatoris i als titulars dels centres privats autoritzats les modificacions que, si és el cas, hagen d'introduir en la petició d'autorització per a impartir assignatures optatives de disseny propi.
Article 42. Elecció d'assignatures optatives per l'alumnat
1. L'alumnat cursarà una assignatura optativa en el quint curs i una altra distinta en el sext curs d'ensenyances professionals de Música o de Dansa d'entre aquelles que oferisca el centre, i en funció del perfil formatiu que li resulte més adequat a l'alumne o alumna.
2. L'alumnat que curse més d'una especialitat no haurà de tornar a cursar noves assignatures optatives.
3. Quan l'alumne o alumna no supere el curs, podrà canviar d'assignatura optativa a l'inici del curs acadèmic següent. Així mateix, si l'alumnat promociona al curs següent amb l'assignatura optativa pendent, podrà triar entre realitzar-la novament, si el centre continua oferint-la, o bé cursar-ne una altra distinta.
4. L'alumnat d'ensenyances professionals de Música podrà cursar l'assignatura optativa de Fonaments de composició sempre que haja superat l'assignatura d'Harmonia de tercer i quart curs. Així mateix, l'alumnat no podrà triar una assignatura optativa fins que no supere aquelles assignatures amb què guarda relació de continuïtat, segons s'establix en els currículums.
5. Els tutors i tutores proporcionaran a l'alumnat la deguda orientació a l'hora de triar les assignatures optatives que resulten més adequades al perfil formatiu de cada alumne o alumna.
Article 43. Autorització d'assignatures optatives de disseny propi
1. L'oferta d'assignatures optatives de disseny propi en els centres, tant públics com privats, requerirà comptar amb l'autorització de la direcció general competent en matèria d'ordenació acadèmica i amb un informe previ favorable de la direcció territorial competent en matèria d'educació.
2. La sol·licitud d'autorització la realitzarà la direcció dels conservatoris o la titularitat dels centres privats autoritzats, a proposta de la comissió de coordinació pedagògica, vist l'informe dels departaments, i després de l'oportuna aprovació per part del Consell Escolar o per qui tinga atribuïdes les seues funcions. Les sol·licituds s'ompliran segons el model que figura en l'annex XVI de la present orde.
3. Les sol·licituds es remetran a les respectives direccions territorials competents en matèria d'educació, preferentment, o bé per qualsevol mitjà previst en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, abans del 28 de febrer anterior al començament del curs per al qual se sol·licita l'autorització.
4. La sol·licitud s'acompanyarà d'una memòria en què s'incloga:
a) Còpia de l'acta de la reunió de la comissió de coordinació pedagògica on conste la proposta de sol·licitud d'autorització de les assignatures optatives de disseny propi.
b) Còpia de l'acta de la sessió del Consell Escolar o de qui tinga atribuïdes les seues funcions amb l'aprovació de la sol·licitud d'autorització de les assignatures optatives proposades.
c) Criteris que han justificat la selecció de les assignatures optatives.
d) Programació de cada assignatura optativa de disseny propi sol·licitada, en què s'incloga, almenys, una breu introducció justificativa, objectius, continguts, mètodes pedagògics i criteris d'avaluació.
e) Materials i mitjans didàctics de què es disposa per al desenrotllament de les assignatures proposades.
f) Informe del departament que es responsabilitzarà de cada assignatura optativa, fent constar el professorat que la impartirà, així com la seua qualificació i disponibilitat horària.
g) Nombre d'alumnes matriculats en els cursos quart i quint de les ensenyances professionals, i previsió de distribució entre les diferents assignatures optatives proposades pel centre i les que ja s'hi impartixen.
5. Les direccions territorials competents en matèria d'educació emetran, abans del 31 de març de cada curs acadèmic, un informe favorable o desfavorable respecte a l'autorització d'assignatures optatives de disseny propi per cada centre sol·licitant. Estos informes seran remesos abans del 15 d'abril a la direcció general competent en matèria d'ordenació acadèmica, que dictarà una resolució a este efecte amb anterioritat al 31 de maig. Si no es dicta una resolució expressa en eixe termini, les sol·licituds d'autorització es podran entendre desestimades. Contra la resolució de la direcció general competent, els centres privats autoritzats podran interposar un recurs d'alçada davant de l'òrgan jeràrquic superior d'aquell que haja dictat l'acte administratiu.
DISPOSICIONS ADDICIONALS
Primera. Autoritzacions vigents d'assignatures optatives
1. Les assignatures optatives autoritzades a l'empara de l'Orde de 10 de novembre de 1998, de la Conselleria de Cultura, Educació i Ciència, per la qual s'establixen les condicions acadèmiques per a la impartició de les assignatures optatives en el tercer cicle del grau mitjà de les ensenyances de Música regulades conforme al Decret 151/1993, de 17 d'agost, i el procediment per a la seua autorització, es consideraran assignatures de disseny propi.
2. A partir del curs acadèmic 2011-2012, la Inspecció Educativa supervisarà que les assignatures d'oferta obligada i de disseny propi impartides en els centres d'ensenyances professionals de Música i Dansa s'ajusten als requisits establits per la normativa vigent.
Segona. Difusió i supervisió de la norma
1. La Inspecció Educativa vetlarà pel compliment del que establix esta orde.
2. La direcció dels conservatoris i dels centres privats autoritzats complirà i farà complir el contingut de la present orde i en difondrà el contingut entre els membres de la comunitat educativa.
Tercera. Aplicació
S'autoritza les diferents direccions generals de la Conselleria d'Educació perquè, en l'àmbit de les seues competències respectives, dicten les resolucions i instruccions necessàries per a l'aplicació del que establix esta orde.
DISPOSICIÓ TRANSITÒRIA
Única. Terminis de sol·licitud en els procediments
Els terminis de sol·licitud indicats en els articles 7, 17.1, 22.2, 25.5, 27.4 i 43.3 seran aplicables per als procediments que s'inicien a partir del dia 1 de setembre de 2011. Fins a eixa data, els respectius procediments podran ser iniciats sense restriccions quant a termini de sol·licitud.
DISPOSICIÓ DEROGATÒRIA
Única. Derogació normativa
1. Queden derogades les disposicions següents:
a) Orde de 10 de novembre de 1998, de la Conselleria de Cultura, Educació i Ciència, per la qual s'establixen les condicions acadèmiques per a la impartició de les assignatures optatives en el tercer cicle del grau mitjà de les ensenyances de Música regulades conforme al Decret 151/1993, de 17 d'agost, i el procediment per a la seua autorització (DOGV 10.12.1998).
b) Orde de 8 d'abril de 1999, de la Conselleria de Cultura, Educació i Ciència, per la qual es regula el procediment per a l'obtenció directa del Certificat de superació del grau Elemental de Música, regulat per la Llei Orgànica 1/1990, de 3 d'octubre, d'Ordenació General del Sistema Educatiu (DOGV 03.05.1999).
c) Resolució de 5 d'octubre de 2007, de la Direcció General d'Ordenació i Centres Docents, per la qual es regula l'accés a les ensenyances elementals i professionals de Música i Dansa d'aspirants amb característiques excepcionals, que no reunixen els requisits d'edat (DOCV 24.10.2007).
d) Resolució de 8 d'octubre de 2007, de la Direcció General d'Ordenació i Centres Docents, per la qual es regula el procediment d'incorporació d'alumnes que cursen ensenyances elementals i professionals de Música i Dansa, amb assignatures pendents, procedents de plans d'estudi anteriors a la Llei Orgànica 2/2006, d'Educació (DOCV 24.10.2007).
e) Resolució de 26 de març de 2010 de la Direcció General d'Ordenació i Centres Docents, per la qual es dicten instruccions per a les proves d'accés a cada curs, diferent del primer, de les ensenyances professionals de Música, en els centres degudament autoritzats per a impartir ensenyances professionals de Música a la Comunitat Valenciana (DOCV 12.04.2010).
2. Així mateix, queden derogades totes les disposicions del mateix rang o inferior que s'oposen al que establix la present orde.
DISPOSICIÓ FINAL
Única. Entrada en vigor
La present orde entrarà en vigor l'endemà de la publicació en el Diari Oficial de la Comunitat Valenciana.
València, 10 de maig de 2011
El conseller d'Educació,
ALEJANDRO FONT DE MORA TURÓNANNEX V
ESTRUCTURA DE LA PROVA D'ACCÉS PER A CADA CURS, DIFERENT DEL PRIMER, DE LES ENSENYANCES PROFESSIONALS DE MÚSICA
En el cas de les especialitats instrumentals, en la prova d'accés a primer curs d'ensenyances professionals de Música de les quals es requerisca interpretar dos obres amb un nivell de dificultat que permeta a l'alumnat iniciar els estudis professionals amb els recursos tècnics adequats, es mantindrà este requisit en les proves d'accés a cada un dels cursos diferents de primer.
La prova constarà de tres exercicis per a totes les especialitats instrumentals, exceptuant-ne Cant, segons s'indica en l'article 9.5 del Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances. Els tres exercicis, al seu torn, es poden dividir en diferents parts.
La prova específica de Cant s'estructurarà en dos exercicis, segons el que disposa l'article 9.6 del Decret 158/2007, de 21 de setembre, del Consell. Estos, al seu torn, també es poden dividir en diferents parts.
Els diferents exercicis que componen la prova d'accés a cada curs diferent del primer tenen caràcter eliminatori en totes les especialitats.
En tots els cursos, la prova de capacitat auditiva i de coneixements teoricopràctics del llenguatge musical inclourà els continguts del curs immediatament anterior de les assignatures Llenguatge Musical, Harmonia, Piano/Clavecí Complementari, Història de la Música, Anàlisi i Acompanyament. En l'especialitat de Cant, a més, inclourà l'assignatura d'Idiomes Aplicats al Cant.
Segon curs
Es realitzaran les proves d'accés a segon curs d'ensenyances professionals de Música igual que en primer curs, adaptades a les dificultats tècniques i instrumentals dels continguts terminals de primer curs de les ensenyances professionals de Música.
La prova constarà de tres exercicis per a totes les especialitats instrumentals, excepte Cant:
a) Lectura a primera vista d'un fragment adequat a l'instrument.
b) Prova de capacitat auditiva i de coneixements teoricopràctics del llenguatge musical.
c) Interpretació d'una obra, estudi o fragment triat pel tribunal d'una llista de tres que presentarà l'alumne o alumna. Es valorarà l'execució de memòria de les obres presentades.
D'altra banda, la prova específica de Cant s'estructurarà en dos exercicis:
a) Interpretació de dos obres, triades lliurement per l'aspirant: una cançó senzilla en valencià o castellà, o en la llengua pròpia si es tracta d'aspirants estrangers, i una obra senzilla anterior al període clàssic, en idioma italià.
b) Prova de capacitat auditiva i de coneixements teoricopràctics del llenguatge musical, la qual tindrà un nivell adequat als continguts terminals del primer curs de les ensenyances professionals. En este exercici, l'alumne o alumna haurà de realitzar una part d'Idiomes Aplicats al Cant d'acord amb el desenrotllament curricular i els continguts terminals del primer curs de les ensenyances professionals de Música.
Tercer curs
Es realitzaran les proves d'accés a tercer curs d'ensenyances professionals de Música, adaptades a les dificultats tècniques i instrumentals dels continguts terminals de segon curs d'ensenyances professionals de Música. La prova constarà dels exercicis i parts següents:
a) Primera vista. Lectura a primera vista d'un fragment adequat a l'instrument.
b) Prova de capacitat auditiva i de coneixements teoricopràctics del llenguatge musical.
b.1) Llenguatge musical. Prova de capacitat auditiva i de coneixements teoricopràctics del llenguatge musical per a valorar les aptituds i coneixements aconseguits durant el segon curs d'ensenyances professionals.
b.2) Piano/Clavecí complementari. Les proves consistiran en:
1. Una lectura a primera vista d'un fragment adequat a les dificultats tècniques d'un nivell i continguts de primer curs de l'assignatura de Piano/Clavecí Complementari d'ensenyances professionals de Música.
2. Interpretació d'un estudi, peça o fragment d'obra triada pel tribunal d'una llista de tres que presentarà l'alumne o alumna, amb un nivell de primer curs de l'assignatura de Piano/Clavecí Complementari d'ensenyances professionals de Música. Es valorarà l'execució de memòria de les obres presentades.
c) Instrument. Interpretació d'una obra, estudi o fragment triat pel tribunal d'una llista de tres que presentarà l'alumne o alumna. Es valorarà l'execució de memòria de les obres presentades.
En l'especialitat de Cant, l'alumne o alumna haurà de realitzar els exercicis b) i c) anteriorment descrits. En l'exercici b), realitzarà una part d'Idiomes aplicats al cant d'acord amb el desenrotllament curricular i els continguts terminals del segon curs de les ensenyances professionals de Música. D'altra banda, en l'exercici c) l'alumne o alumna interpretarà dos obres.
Quart curs
Es realitzaran les proves d'accés a quart curs d'ensenyances professionals de Música, adaptades a les dificultats tècniques i instrumentals dels continguts terminals de tercer curs d'ensenyances professionals de Música. La prova constarà dels exercicis i parts següents:
a) Primera vista. Lectura a primera vista d'un fragment adequat a l'instrument.
b) Prova de capacitat auditiva i de coneixements teoricopràctics del llenguatge musical.
b.1) Harmonia. Les proves consistiran en:
1. Realització d'un baix xifrat o l'harmonització d'una veu de soprano, adequat al nivell de primer curs de l'assignatura d'Harmonia d'ensenyances professionals de Música.
2. Prova d'audició guiada, on l'aspirant realitze una anàlisi harmònica d'un exercici proposat pel tribunal, adequat al nivell de primer curs de l'assignatura d'Harmonia d'ensenyances professionals de Música.
b.2) Piano/Clavecí complementari. Les proves consistiran en:
1. Una lectura a primera vista d'un fragment adequat a les dificultats tècniques d'un nivell i continguts de segon curs de l'assignatura de Piano/Clavecí Complementari d'ensenyances professionals de Música.
2. Interpretació d'un estudi, peça o fragment d'obra triada pel tribunal d'una llista de tres que presentarà l'alumne o alumna, amb un nivell de segon curs de l'assignatura de Piano/Clavecí Complementari d'ensenyances professionals de Música. Es valorarà l'execució de memòria de les obres presentades.
c) Instrument. Interpretació d'una obra, estudi o fragment triat pel tribunal d'una llista de tres obres que presentarà l'alumne o alumna. Es valorarà l'execució de memòria de les obres presentades.
En l'especialitat de Cant, l'alumne o alumna haurà de realitzar els exercicis b) i c) anteriorment descrits. En l'exercici b), realitzarà una part d'Idiomes aplicats al cant d'acord amb el desenrotllament curricular i els continguts terminals del tercer curs de les ensenyances professionals de Música. D'altra banda, en l'exercici c), l'alumne o alumna interpretarà dos obres.
Quint curs
Es realitzaran les proves d'accés a quint curs d'ensenyances professionals de Música, adaptades a les dificultats tècniques i instrumentals dels continguts terminals de quart curs d'ensenyances professionals de Música. La prova constarà dels exercicis i parts següents:
a) Primera vista. Lectura a primera vista d'un fragment adequat a l'instrument.
b) Prova de capacitat auditiva i de coneixements teoricopràctics del llenguatge musical.
b.1) Harmonia. Les proves consistiran en:
1. Realització d'un baix xifrat o l'harmonització d'una veu de soprano, adequat al nivell de segon curs de l'assignatura d'Harmonia d'ensenyances professionals de Música.
2. Prova d'audició guiada, on l'aspirant realitze una anàlisi harmònica d'un exercici proposat pel tribunal, adequat al nivell de segon curs de l'assignatura d'Harmonia d'ensenyances professionals de Música.
b.2) Piano/Clavecí complementari. Les proves consistiran en:
1. Una lectura a primera vista d'un fragment adequat a les dificultats tècniques d'un nivell i continguts de tercer curs de l'assignatura de Piano/Clavecí Complementari d'ensenyances professionals de Música.
2. Interpretació d'un estudi, peça o fragment d'obra triada pel tribunal d'una llista de tres que presentarà l'alumne o alumna, amb un nivell de tercer curs de l'assignatura de Piano/Clavecí Complementari d'ensenyances professionals de Música. Es valorarà l'execució de memòria de les obres presentades.
c) Instrument. Interpretació d'una obra, estudi o fragment triat pel tribunal d'una llista de tres obres que presentarà l'alumne o alumna. Es valorarà l'execució de memòria de les obres presentades.
En l'especialitat de Cant, l'alumne o alumna haurà de realitzar els exercicis b) i c) anteriorment descrits. En l'exercici b), realitzarà una part d'Idiomes Aplicats al Cant d'acord amb el desenrotllament curricular i els continguts terminals del quart curs de les ensenyances professionals de Música. D'altra banda, en l'exercici c) l'alumne o alumna interpretarà dos obres.
Sext curs
Es realitzaran les proves d'accés a sext curs d'ensenyances professionals de Música, adaptades a les dificultats tècniques i instrumentals dels continguts terminals de quint d'ensenyances professionals de Música. La prova constarà dels exercicis i parts següents:
a) Primera vista. Lectura a primera vista d'un fragment adequat a l'instrument.
b) Prova de capacitat auditiva i de coneixements teoricopràctics del llenguatge musical.
b.1) Anàlisi. Les proves consistiran en:
1. Anàlisi musical d'una peça o fragment, adequat al nivell de primer curs de l'assignatura d'Anàlisi d'ensenyances professionals de Música.
2. Exercici d'audició guiada, on l'aspirant comente i valore harmònicament i formalment el contingut del que escolta, adequat al nivell de primer curs de l'assignatura d'Anàlisi d'ensenyances professionals de Música.
b.2) Història de la Música. Les proves consistiran en:
1. Desenrotllament d'un tema del currículum o d'una part, adequat al nivell de primer curs de l'assignatura d'Història de la Música d'ensenyances professionals de Música.
2. Exercici d'audició comentada, contextualitzant l'obra o fragment dins del moment històric, a través d'un comentari escrit, detallant els aspectes estètics i històrics rellevants, adequat al nivell de primer curs de l'assignatura d'Història de la Música d'ensenyances professionals de Música.
b.3) Acompanyament. Les proves consistiran en:
1. Transposició, a una determinada distància intervàlica, de l'acompanyament d'una obra adequada al nivell de primer curs de l'assignatura d'Acompanyament d'ensenyances professionals de Música.
2. Realització de l'acompanyament d'una melodia xifrada proposada pel tribunal, adequat al nivell de primer curs de l'assignatura d'Acompanyament d'ensenyances professionals de Música.
c) Instrument. Interpretació d'una obra, estudi o fragment triat pel tribunal d'una llista de tres obres que presentarà l'alumne o alumna. Es valorarà l'execució de memòria de les obres presentades.
En l'especialitat de Cant, l'alumne o alumna haurà de realitzar els exercicis b) i c) anteriorment descrits. En l'exercici b), realitzarà una part d'Idiomes aplicats al cant d'acord amb el desenrotllament curricular i els continguts terminals del quint curs de les ensenyances professionals de Música. D'altra banda, en l'exercici c) l'alumne o alumna interpretarà dos obres.
ANNEX VI
ESTRUCTURA DE LA PROVA D'ACCÉS PER A CADA CURS, DIFERENT DEL PRIMER, DE LES ENSENYANCES PROFESSIONALS DE DANSA
Els diferents exercicis que componen la prova d'accés a cada curs diferent del primer no tenen caràcter eliminatori.
Segon curs
La prova d'accés a segon curs versarà sobre els continguts terminals del primer curs d'ensenyances professionals de les diferents especialitats. La prova disposarà de la següent estructura, quant a exercicis, per a cada una de les especialitats de Dansa:
a) Ball Flamenc
1. Exercici de tècniques bàsiques de dansa.
2. Exercici de dansa espanyola. Interpretació d'una peça de repertori d'escola bolera i una altra de folklore.
3. Interpretació d'un palo de ball flamenc.
4. Exercici pràctic de tècniques bàsiques del flamenc.
5. Exercici teoricopràctic de música.
b) Dansa Clàssica
1. Exercici pràctic de dansa clàssica.
2. Exercici pràctic de puntes i de tècnica específica per a hòmens.
3. Exercici de dansa contemporània.
4. Exercici teoricopràctic de música.
c) Dansa Contemporània
1. Exercici pràctic de dansa clàssica.
2. Exercici pràctic de tècniques de dansa contemporània.
3. Exercici pràctic de body contact.
4. Exercici pràctic d'improvisació.
5. Exercici teoricopràctic de música.
d) Dansa Espanyola
1. Exercici de dansa clàssica.
2. Exercici d'escola bolera i interpretació d'una peça de repertori.
3. Exercici de tècnica de sabata.
4. Interpretació d'una peça de folklore.
5. Exercici teoricopràctic de música.
Tercer curs
La prova d'accés a tercer curs versarà sobre els continguts terminals del segon curs d'ensenyances professionals de les diferents especialitats. La prova disposarà de la següent estructura, quant a exercicis, per a cada una de les especialitats de Dansa:
a) Ball Flamenc
1. Exercici de tècniques bàsiques de dansa.
2. Exercici de dansa espanyola. Interpretació d'una peça de repertori d'escola bolera i una altra de folklore.
3. Interpretació de dos palos de ball flamenc.
4. Exercici pràctic de tècniques bàsiques del flamenc.
5. Exercici pràctic de taller coreogràfic: creació sobre un fragment musical proposat pel tribunal.
6. Exercici teoricopràctic de música.
b) Dansa Clàssica
1. Exercici pràctic de dansa clàssica.
2. Exercici pràctic de puntes i de tècnica específica per a hòmens.
3. Exercici de dansa contemporània.
4. Exercici teoricopràctic de música.
c) Dansa Contemporània
1. Exercici pràctic de dansa clàssica.
2. Exercici pràctic de tècniques de dansa contemporània.
3. Exercici pràctic de body contact.
4. Exercici pràctic d'improvisació.
5. Exercici teoricopràctic de música.
d) Dansa Espanyola
1. Exercici de dansa clàssica.
2. Exercici d'escola bolera i interpretació d'una peça de repertori.
3. Exercici de tècnica de sabata.
4. Interpretació d'una peça de folklore.
5. Exercici de taller coreogràfic.
6. Exercici teoricopràctic de música.
Quart curs
La prova d'accés a quart curs versarà sobre els continguts terminals del tercer curs d'ensenyances professionals de les diferents especialitats. La prova disposarà de la següent estructura, quant a exercicis, per a cada una de les especialitats de Dansa:
a) Ball Flamenc
1. Exercici de tècniques bàsiques de dansa.
2. Exercici de dansa espanyola. Interpretació d'una peça de repertori d'escola bolera i una peça de dansa estilitzada.
3. Interpretació de dos palos de ball flamenc.
4. Exercici pràctic de tècniques bàsiques del flamenc.
5. Exercici pràctic de taller coreogràfic: creació sobre un fragment musical proposat pel tribunal.
6. Exercici teoricopràctic de música.
b) Dansa Clàssica
1. Exercici pràctic de dansa clàssica.
2. Exercici pràctic de puntes i de tècnica específica per a hòmens.
3. Interpretació d'una variació de repertori clàssic que es corresponga amb els continguts terminals de l'assignatura de tercer curs.
4. Exercici de dansa contemporània.
5. Exercici teoricopràctic de música.
c) Dansa Contemporània
1. Exercici pràctic de dansa clàssica.
2. Exercici pràctic de tècniques de dansa contemporània.
3. Exercici pràctic de body contact.
4. Exercici d'improvisació.
5. Exercici de composició coreogràfica on els elements de suport a la creació els aporte el tribunal.
6. Exercici teoricopràctic de música.
d) Dansa Espanyola
1. Exercici de dansa clàssica.
2. Exercici d'escola bolera i interpretació d'una peça de repertori.
3. Interpretació d'una obra de dansa estilitzada.
4. Exercici de flamenc.
5. Interpretació d'una peça de folklore.
6. Exercici de taller coreogràfic.
7. Exercici teoricopràctic de música.
Quint curs
La prova d'accés a quint curs versarà sobre els continguts terminals del quart curs d'ensenyances professionals de les diferents especialitats. La prova, disposarà de la següent estructura, quant a exercicis, per a cada una de les especialitats de Dansa:
a) Ball Flamenc
1. Exercici de tècniques bàsiques de dansa.
2. Exercici de dansa espanyola. Interpretació d'una peça de repertori d'escola bolera i d'una peça de dansa estilitzada.
3. Interpretació de dos palos de ball flamenc.
4. Exercici pràctic de tècniques bàsiques del flamenc.
5. Exercici musical sobre diferents cants i tocs de guitarra flamencs.
6. Exercici pràctic de taller coreogràfic: creació sobre un fragment musical proposat pel tribunal.
7. Exercici d'anatomia i biomecànica aplicada a la dansa.
8. Exercici de maquillatge.
9. Exercici teoricopràctic de música.
b) Dansa Clàssica
1. Exercici pràctic de dansa clàssica.
2. Exercici pràctic de puntes i de tècnica específica per a hòmens.
3. Interpretació d'una variació de repertori clàssic que es corresponga amb els continguts terminals de les assignatures de cursos anteriors.
4. Exercici de dansa contemporània.
5. Exercici d'anatomia i biomecànica aplicada a la dansa.
6. Exercici de maquillatge.
7. Exercici teoricopràctic de música.
c) Dansa Contemporània
1. Exercici pràctic de dansa clàssica.
2. Exercici pràctic de tècniques de dansa contemporània.
3. Exercici pràctic de body contact.
4. Exercici d'improvisació.
5. Exercici de composició coreogràfica on els elements de suport a la creació els aporte el tribunal.
6. Exercici d'anatomia i biomecànica aplicada a la dansa.
7. Exercici de maquillatge.
8. Exercici teoricopràctic de música.
d) Dansa Espanyola
1. Exercici de dansa clàssica.
2. Exercici d'escola bolera i interpretació d'una peça de repertori.
3. Interpretació d'una obra de dansa estilitzada.
4. Exercici de flamenc.
5. Exercici de taller coreogràfic.
6. Exercici de dansa contemporània.
7. Exercici d'anatomia i biomecànica aplicada a la dansa.
8. Exercici de maquillatge.
9. Exercici teoricopràctic de música.
Sext curs
La prova d'accés a sext curs versarà sobre els continguts terminals del quint curs d'ensenyances professionals de les diferents especialitats. La prova disposarà de la següent estructura, quant a exercicis, per a cada una de les especialitats de Dansa:
a) Ball Flamenc
1. Exercici de tècniques bàsiques de dansa.
2. Exercici de dansa espanyola. Interpretació d'una peça de repertori d'escola bolera i una peça de dansa estilitzada.
3. Interpretació d'una peça de ball flamenc.
4. Exercici musical sobre diferents cants i tocs de guitarra flamencs.
5. Exercici pràctic de taller coreogràfic: creació sobre un fragment musical proposat pel tribunal.
6. Exercici d'anatomia i biomecànica aplicada a la dansa.
7. Exercici d'origen i evolució de la dansa.
8. Exercici d'anàlisi musical dels elements rítmics, formals i estilístics d'un fragment musical a través de l'audició.
b) Dansa Clàssica
1. Exercici pràctic de dansa clàssica.
2. Interpretació d'una variació de repertori clàssic que es corresponga amb els continguts terminals de les assignatures de cursos anteriors.
3. Interpretació d'una composició coreogràfica d'estil neoclàssic o d'un coreògraf actual, en què predomine el llenguatge de la dansa clàssica, d'una duració no superior a 3 minuts.
4. Exercici de dansa contemporània.
5. Exercici d'anatomia i biomecànica aplicada a la dansa.
6. Exercici d'origen i evolució de la dansa.
7. Exercici d'anàlisi musical dels elements rítmics, formals i estilístics d'un fragment musical a través de l'audició.
c) Dansa Contemporània
1. Exercici pràctic de dansa clàssica.
2. Exercici pràctic de tècniques de dansa contemporània.
3. Exercici pràctic de body contact.
4. Exercici de composició coreogràfica on els elements de suport a la creació els aporte el tribunal.
5. Exercici d'anatomia i biomecànica aplicada a la dansa.
6. Exercici d'origen i evolució de la dansa.
7. Exercici d'anàlisi musical dels elements rítmics, formals i estilístics d'un fragment musical a través de l'audició.
d) Dansa Espanyola
1. Exercici de dansa clàssica.
2. Exercici d'escola bolera i interpretació d'una peça de repertori.
3. Interpretació d'una peça de dansa estilitzada.
4. Exercici de flamenc.
5. Exercici de taller coreogràfic.
6. Exercici de dansa contemporània.
7. Exercici d'anatomia i biomecànica aplicada a la dansa.
8. Exercici d'origen i evolució de la dansa.
9. Exercici d'anàlisi musical dels elements rítmics, formals i estilístics d'un fragment musical a través de l'audició.ANNEX VIII
CONVALIDACIÓ DE DIVERSES ASSIGNATURES DE LES ENSENYANCES PROFESSIONALS
DE MÚSICA AMB DETERMINADES MATÈRIES DE BATXILLERAT

ANNEX IX
CONVALIDACIÓ DE DIVERSES ASSIGNATURES DE LES ENSENYANCES PROFESSIONALS
DE DANSA AMB DETERMINADES MATÈRIES DE BATXILLERAT

\* \* \* \* \*
ANEXO VIII
CONVALIDACIÓN DE DIVERSAS ASIGNATURAS DE LAS ENSEÑANZAS PROFESIONALES
DE MÚSICA CON DETERMINADAS MATERIAS DE BACHILLERATO

ANEXO IX
CONVALIDACIÓN DE DIVERSAS ASIGNATURAS DE LAS ENSEÑANZAS PROFESIONALES
DE DANZA CON DETERMINADAS MATERIAS DE BACHILLERATO
ANNEX XIV
ESTRUCTURA DE LA PROVA PER A L'OBTENCIÓ DIRECTA DEL CERTIFICAT D'ENSENYANCES ELEMENTALS DE MÚSICA
Les proves per a l'obtenció directa del Certificat d'Ensenyances Elementals de Música constaran de dos exercicis. El centre docent establirà l'orde de realització de les parts i els exercicis de la prova:
1. Prova d'especialitat instrumental.
1.1 Lectura a primera vista d'un fragment adequat a l'instrument.
1.2 Interpretació de tres obres d'entre un llistat de sis, presentat per l'alumne o alumna, pertanyents a diferents estils. L'alumne o alumna elaborarà el llistat de sis obres triant entre les previstes per a cada especialitat instrumental, a proposta del centre docent. Els participants entregaran al tribunal còpies de les peces que interpretaran, així com els originals.
El tribunal podrà admetre altres obres que, al seu criteri, siguen equiparables a les publicades en el llistat, i que s'adeqüen al mateix nivell o superior que les proposades per a la prova d'accés a les ensenyances professionals en l'especialitat corresponent.
En el cas que una obra presentada conste de diversos moviments, el tribunal podrà indicar a l'aspirant que interprete un moviment o més. L'alumnat que presente obres amb acompanyament estarà obligat a interpretar-les amb este, aportant el seu propi acompanyant.
En la prova es valorarà la interpretació de memòria de les peces presentades i la dificultat d'estes.
2. Prova de llenguatge musical. Constarà de dos apartats: un de caràcter teòric i un altre de pràctic.
2.1 Prova teòrica. En esta es realitzaran dos exercicis:
a) Prova de capacitat auditiva. Realització d'un dictat musical a una veu amb els compassos de 2/4, 3/4 o 4/4.
b) Prova de coneixements teòrics del llenguatge musical, escrit, i amb cinc preguntes a proposta del tribunal.
2.2 Prova pràctica. També constarà de dos exercicis:
a) Prova de lectura rítmica en clau de Sol en segona línia i en clau de Fa en quarta línia.
b) Prova de lectura entonada en la tonalitat de Do Major.
ANNEX XV
ESTRUCTURA DE LA PROVA PER A L'OBTENCIÓ DIRECTA DEL CERTIFICAT D'ENSENYANCES ELEMENTALS DE DANSA
Les proves per a l'obtenció directa del Certificat d'Ensenyances Elementals de Dansa constaran de quatre exercicis i s'ajustaran als continguts terminals de quart curs de les ensenyances elementals de Dansa:
1. Dansa acadèmica
Esta prova serà dirigida per un docent del centre, que estarà acompanyat per un o una pianista acompanyant.
Es valorarà l'aplicació del treball de l'en dehors, la precisió en el salt i el gir, la qualitat de moviment quant a dinàmica, velocitat, netedat en l'execució, l'expressivitat aplicada al treball de l'assignatura, la coordinació i la correcció de l'ús de les puntes en el cas de les xiques.
La prova consistirà a fer una classe de dansa clàssica amb exercicis específics:
1.1. En la barra.
1.2. En el centre.
1.3. Sobre les sabatilles de punta en la barra.
1.4. Exercici d'improvisació sobre un fragment musical amb una duració no superior a tres minuts.
2. Dansa espanyola (folklore, escola bolera i tècnica de sabata)
La prova estarà dirigida i acompanyada per un docent del centre. La prova consistirà en la realització de diferents exercicis i variacions breus en les matèries de Folklore, Escola Bolera i Tècnica de Sabata.
2.1. Els exercicis de folklore consistiran en:
a) Passos bàsics tradicionals, danses i balls tradicionals del seu nivell.
b) Coreografies de folklore valencià sense acompanyament de castanyoles.
2.2. Els exercicis d'escola bolera consistiran en:
a) Tocs de castanyoles senzills, amb diferents ritmes.
b) Braceig amb castanyoles.
c) Desplaçaments i maneres de caminar acompanyats de castanyoles.
d) Passos bàsics de l'escola bolera.
e) Varietat de girs simples, coordinats amb el suport de la mirada i els braços.
2.3. Les proves de tècnica de sabata consistiran en:
a) Exercicis de braceig i zapateado a ritme de tangos o farruca.
b) Acompanyament dels ritmes bàsics amb palmes a temps i contratemps.
c) Marcatges bàsics i maneres de caminar a ritme de tangos, tanguillos o farruca.
d) 1a i 2a sevillana corralera (sense braços i sense castanyoles).
Es valoraran els aspectes següents:
- Folklore: el concepte de l'estil, la musicalitat i la interpretació de la dansa.
- Escola bolera: la col·locació del cos, la coordinació de moviments (cames, tors, cap i braços) dins del ritme utilitzat, aplicant musicalitat i estil.
- Tècnica de sabata: la col·locació del cos, el control i la subjecció de l'esquena, la flexió dels genolls correcta i la qualitat sonora dels peus. El caràcter i l'estil característics del flamenc.
3. Expressió musical i rítmica
La prova serà dirigida per un docent del centre i consistirà en:
3.1. Diferenciació auditiva de compassos binaris, ternaris o quaternaris en diverses peces musicals interpretades en l'aula.
3.2. Interpretació vocal d'un fragment musical, posant especial atenció en el fraseig -amb articulacions i respiracions adequades- i en les entrades després de possibles pauses del so.
3.3. Repetició d'estructures rítmiques proposades, recorrent a la utilització d'instrumental d'una xicoteta percussió o a la percussió corporal.
3.4. Diferenciació auditiva de peces musicals en modalitat major o menor.
3.5. Senyalització escrita sobre una partitura de solfeig, de determinats elements teòrics, com els matisos (indicant el seu significat), els tipus d'articulacions que hi apareguen (lligadures d'unió o d'expressió, stacattos...), calderons, etc.
4. Iniciació a la dansa contemporània
Esta prova serà dirigida per un docent del centre, que estarà acompanyat per un o una pianista acompanyant.
La prova consistirà a fer una classe de dansa contemporània amb exercicis específics:
4.1. Exercicis de desplaçament on es demostre l'adquisició d'un ús de l'espai adequat a través de propostes diverses, com treball per nivells, canvis de direcció, diferents dinàmiques...
4.2. Demostració del nivell d'assimilació de la consciència corporal. Exercicis de sòl i de peu on es mostre l'alineació corporal, la mobilitat del tors i la coordinació.
4.3. Exercicis breus de composició que mostren la capacitat memorística i la seguretat en l'execució.
4.4. Exercicis d'improvisació a partir de paràmetres com la velocitat, la dinàmica, la força, l'espai, la musicalitat i pautes qualitatives de moviment.
4.5. Mostra d'una breu composició de creació pròpia, d'una duració no superior a dos minuts on s'aprecie, a més de la seguretat i la netedat en l'execució, una estructura adequada amb inici, desenrotllament i final. Per a este exercici el candidat haurà d'aportar la música.


Còpia Permalink ELI